Paġna Fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/en/index.htm) fid-dokument li jġib in-numru 32014M7212. Il-EUR-Lex hu l-aċċess fuq l-Internet għal-liġi Ewropea. Il-ħmistax-il rapport ta' progress dwar l-implimentazzjoni tal-Istrateġija tal-UE għall-Ġlieda kontra l-Akkumulazzjoni u t-Traffikar Illeċiti ta' Armi Ħfief u ta' Kalibru Żgħir (SALW) u l-Munizzjon tagħhom ikopri l-attivitajiet tal-UE matul l-ewwel nofs tal-2013 (mill-1 ta' Jannar 2013sat-30 ta' Ġunju 2013). Ir-rapport tħejja mid-Diviżjoni tas-SEAE għall-Armi ta' Qerda Massiva, l-Armi Konvenzjonali u l-Ispazju, f'kooperazzjoni ma' servizzi rilevanti oħra tas-SEAE u tal-Kummissjoni Ewropea. Matul il-perijodu ta' rappurtar, l-UE kompliet tippromwovi l-kwistjonijiet relatati mas-SALW u l-munizzjon tagħhom fil-fora multilaterali kollha kif ukoll fid-djalogu politiku tagħha ma' pajjiżi terzi fil-kuntest tal-istrumenti internazzjonali rilevanti, bħall-Programm ta' Azzjoni tan-NU għall-Prevenzjoni, il-Ġlieda kontra u l-Qerda tal-Kummerċ Illeċitu tal-Armi Ħfief u ta' Kalibru Żgħir fl-Aspetti Kollha Tiegħu (PtA). B'mod partikolari, l-UE pparteċipat attivament fil-konferenza diplomatika finali tan-NU dwar it-TTA [Trattat dwar il-Kummerċ tal-Armi] (18-28 ta' Marzu 2013, New York) u laqgħet l-adozzjoni tat-TTA mill-Assemblea Ġenerali tan-NU fit-2 ta' April 2013. Matul il-perijodu, l-UE kompliet ukoll bl-implimentazzjoni ta' firxa wiesgħa ta' proġetti dwar il-ġlieda jew il-prevenzjoni tal-kummerċ illeċitu u l-akkumulazzjoni eċċessiva ta' SALW u l-munizzjon tagħhom, u bdiet l-elaborazzjoni ta' inizjattivi ġodda li għandhom jiġu żviluppati aktar tul ix-xhur li ġejjin. Fil-qafas tad-Deċiżjoni tal-Kunsill b'appoġġ għal attivitajiet tal-Uffiċċju tan-NU għall-Affarijiet ta' Diżarm (UNODA) biex jiġi implimentat il-PtA (Deċiżjoni tal-Kunsill 2011/428/PESK tat-18 ta' Lulju 2011), ġiet organizzata b'mod konġunt mas-Segretarjat tal-Lega tal-Istati Għarab (LSGħ) laqgħa reġjonali dwar l-implimentazzjoni tal-PtA mill-10-11 ta' Ġunju 2013 fil-Kajr għall-Istati Membri tal-LSGħ. L-UE tilqa' b'sodisfazzjon l-adozzjoni b'suċċess tat-Trattat dwar il-Kummerċ tal-Armi (TTA) u temmen bis-sħiħ li, meta jiġi implimentat b'mod estensiv u effettiv, it-TTA jista' jagħmel differenza kbira biex it-trasferimenti internazzjonali legali tal-armi jsiru aktar responsabbli u trasparenti, u fil-ġlieda kontra l-kummerċ illegali tal-armi. F'dan ir-rigward, l-UE biħsiebha tappoġġa l-universalizzazzjoni u l-implimentazzjoni sħiħa tat-Trattat. L-inklużjoni tas-SALW fid-dispożizzjonijiet tat-TTA kienet pass importanti. Kontrolli aktar stretti fuq it-trasferimenti internazzjonali legali ta' SALW pereżempju permezz ta' kontrolli u assigurazzjonijiet aktar qawwijin għall-utenti finali u miżuri ta' mitigazzjoni tad-devjazzjoni jistgħu jkomplu jnaqqsu r-riskju ta' dawk is-SALW li jaqgħu fit-traffikar illegali. Bħala tali, it-TTA ser jikkomplementa strumenti oħra tan-NU bħall-PtA tan-NU u l-Protokoll tan-NU dwar l-Armi tan-Nar. L-UE pparteċipat attivament fil-konferenza diplomatika finali tan-NU dwar it-TTA (18-28 ta' Marzu 2013, New York) f'konformità mal-istatus tagħha ta' osservatur tan-NU. Minħabba nuqqas ta' kunsens u l-oppożizzjoni ta' tliet Stati biss tan-NU (is-Sirja, ir-RDPK u l-Iran), l-abbozz tat-test tat-Trattat elaborat mill-konferenza ttieħed mill-Assemblea Ġenerali tan-NU li adattatu b'vot fit-2 ta' April. L-Istati Membri kollha tal-UE ffirmaw it-Trattat dwar il-Kummerċ tal-Armi minn meta nfetaħ għall-iffirmar fit-3 ta' Ġunju u bħalissa għaddejja ir-ratifika, skont ir-rekwiżiti proċedurali nazzjonali u tal-UE rilevanti. Wara l-finalizzazzjoni tad-Deċiżjoni tal-Kunsill 2010/366/PESK tal-14 ta' Ġunju 2010, li tippromwovi l-proċess tat-TTA permezz tal-organizzazzjoni ta' serje ta' seminars reġjonali madwar id-dinja kollha, ġiet adottata d-Deċiżjoni tal-Kunsill 2013/43/PESK fit-22 ta' Jannar 2013 sabiex jitkompla l-appoġġ tal-UE f'dan il-qasam. Saru żewġ seminars f'Ġinevra f'Marzu u Ġunju 2013 li laqqgħu l-partijiet interessati l-aktar rilevanti, rispettivament bi tħejjija għall-konferenza diplomatika ta' Marzu u għall-valutazzjoni tal-isfidi ta' implimentazzjoni futuri. Abbozz ta' Deċiżjoni tal-Kunsill għall-Konklużjoni tal-Protokoll kontra l-Iffabrikar Illeċitu u t-Traffikar tal-Armi tan-Nar, il-Partijiet u l-Komponenti u l-Munizzjon tagħhom (il-Protokoll dwar l-Armi tan-Nar), li jissupplimenta l-Konvenzjoni tan-Nazzjonijiet Uniti kontra l-Kriminalità Organizzata Transnazzjonali, ġiet adottata fit-22 ta' Marzu 2013 u issa huwa mistenni li l-Kunsill, bil-kunsens tal-Parlament Ewropew, ser jadottaha sal-aħħar tas-sena. Il-proposta leġislattiva hija mmirata għall-finalizzazzjoni tal-proċess ta' traspożizzjoni fil-leġislazzjoni tal-UE tad-dispożizzjonijiet tal-Protokoll dwar l-Armi tan-Nar. Il-konklużjoni tal-Protokoll dwar l-Armi tan-Nar mill-UE għadha pendenti u tirrappreżenta impenn internazzjonali għall-UE. Permezz tal-komponent għal perijodu ta' żmien twil tal-Istrument għall-Istabbiltà (IfS), fl-ewwel nofs tal-2013 kompla proġett ta' tliet snin (Marzu 2011-Frar 2014) għall-prevenzjoni u l-ġlieda kontra l-kummerċ illeċitu transnazzjonali tal-armi tan-nar permezz tal-promozzjoni tar-ratifika u l-implimentazzjoni tal-Protokoll dwar l-Armi tan-Nar. L-ambitu ġeografiku tal-proġett jinkludi l-Afrika tal-Punent (il-Benin, il-Burkina Faso, il-Gambja, il-Gana, Mali, il-Mawritanja, is-Senegal, it-Togo), l-Amerika t'Isfel (l-Arġentina, il-Bolivja, il-Brażil, iċ-Ċilì, il-Paragwaj, l-Urugwaj) u l-Karibew (il-Ġamajka). Tkompliet tingħata assistenza teknika mmirata dwar l-armonizzazzjoni u l-bini ta' kapaċità leġislattivi dwar il-ġestjoni tas-SALW f'konformità mal-għan li jiġu promossi r-ratifika u l-implimentazzjoni tal-Protokoll tal-Armi tan-Nar fl-Amerika Latina, il-Karibew u l-Afrika tal-Punent. Il-proġett iqajjem ukoll sensibilizzazzjoni dwar il-kwistjonijiet tas-SALW biex f'dan il-qasam tissaħħaħ il-parteċipazzjoni u s-sorveljanza tas-soċjetà ċivili. Aktar attivitajiet previsti jinkludu t-twettiq ta' studju dwar it-traffikar transreġjonali ta' armi tan-nar li ser jipprovdi lill-pajjiżi sħab b'evidenza li tappoġġa t-tfassil tal-politika. Il-proġett jiġi implimentat mill-Uffiċċju tan-Nazzjonijiet Uniti kontra d-Droga u l-Kriminalità (UNODC). Fil-qafas tal-komponent għal perijodu ta' żmien twil tal-IfS, l-UE qed tkompli wkoll tagħti assistenza finanzjarja lill-INTERPOL għall-iżvilupp u l-implimentazzjoni ta' bażi tad-data għall-insegwiment u t-traċċar ta' armi tan-nar mitlufa, misruqa, traffikati u mdaħħla b'kuntrabandu (iARMS) permezz tas-sistema Interpol I24/7 sabiex jiġu faċilitati l-iskambju reġjonali u transreġjonali ta' informazzjoni u l-kooperazzjoni investigattiva bejn l-aġenziji tal-infurzar tal-liġi. L-implimentazzjoni pilota (2011-2012) iffokat ukoll fuq l-Afrika tal-Punent (il-Benin, Burkina Faso, il-Gambja, il-Gana, il-Mawritanja, is-Senegal, it-Togo), l-Amerika t'Isfel (l-Arġentina, il-Brażil, iċ-Ċilì, il-Paragwaj, l-Urugwaj) u l-Karibew (il-Ġamajka) u inkludiet ukoll pajjiżi Ewropej addizzjonali (ir-Repubblika Ċeka, il-Kroazja, il-Portugall, Spanja). Il-kuntratt għat-tieni fażi ta' appoġġ għal perijodu ta' żmien twil tal-IfS għas-sistema iARMS tal-Interpol bedat f'Jannar 2013 (2013-2014). It-tieni fażi għandha l-għan li ssaħħaħ il-funzjonalità tas-sistema u li tagħmel l-iARMS disponibbli għall-190 membru kollha tal-INTERPOL. Il-proġett jipprevedi wkoll servizzi relatati ta' bini ta' kapaċità, taħriġ u intelligence kriminali dwar il-ġlieda kontra l-kriminalità relatata mal-armi tan-nar. Sabiex jissaħħaħ aktar l-approċċ tal-UE għall-kwistjoni tal-armi tan-nar, il-Kummissjoni (DĠ Affarijiet Interni) attwalment qed jiżviluppa Komunikazzjoni għal Ottubru 2013 biex jiġu identifikati oqsma għal azzjoni leġislattiva u operazzjonali ulterjuri. Il-Komunikazzjoni ser tieħu rendikont, minn perspettiva tal-infurzar tal-liġi, ta' azzjonijiet eżistenti tal-UE biex jitnaqqas it-traffikar tal-armi tan-nar u tippreżenta l-perspettiva tal-Kummissjoni dwar passi futuri f'dan il-qasam. Il-Kummissjoni qiegħda wkoll fil-proċess li tiddefinixxi "Pakkett tal-2015 dwar l-Armi tan-Nar" rilevanti, li possibbilment jinkludi proposti leġislattivi, l-ewwel nett dwar proċedimenti dwar id-diżattivazzjoni u l-immarkar tal-armi tan-nar u t-tieni nett dwar l-approssimazzjoni ta' sanzjonijiet kriminali kontra t-traffikar illeċitu tal-armi tan-nar. Ġiet adottata wkoll deċiżjoni tal-Kummissjoni li tistabbilixxi grupp ta' esperti tal-Kummissjoni dwar it-traffikar tal-armi tan-nar f'Marzu 2013 u l-ewwel laqgħa tal-Grupp ta' Esperti hija ppjanata għall-aħħar tal-2013. Il-Grupp għandu jkun magħmul minn esperti mill-qasam tas-sigurtà interna, inklużi l-produtturi ta' armi tan-nar u riċerkaturi u individwi oħra li, fil-fehma tal-Kummissjoni, joffru għarfien espert siewi li jista' jassisti lill-Kummissjoni fl-abbozzar possibbli ta' proposti leġislattivi u inizjattivi ta' politika biex jittejbu l-miżuri kontra dan it-traffikar illeċitu tal-armi tan-nar għas-salvagwardja tas-sigurtà interna tal-UE. Il-Kunsill inkluda wkoll l-għan strateġiku li jitnaqqas ir-riskju tal-armi tan-nar għaċ-ċittadini fost il-prijoritajiet dwar il-kriminalità taċ-ċiklu ta' politika 2014-17. Huwa importanti għall-UE li tieħu t-tmexxija operazzjonali fl-appoġġ tal-istandards internazzjoni billi tittratta l-problema persistenti u iebsa tat-traffikar illegali tal-armi tan-nar. Id-deċiżjoni li jiġu inklużi l-armi tan-nar fiċ-ċiklu ta' politika li jmiss hija opportunità ideali biex jingħata l-impetu neċessarju għall-azzjoni min-naħa tal-Istati Membru u l-Europol. Fl-aħħar nett, qed jitħejja Stħarriġ tal-Ewrobarometru biex jivvaluta l-fehmiet dwar ir-rwol tal-UE fit-trattament tar-riskju tal-armi tan-nar, bl-intenzjoni li tintlaħaq firxa usa' ta' partijiet interessati, inklużi organizzazzjonijiet tal-vittmi u organizzazzjonijiet oħra tas-soċjetà ċivili. L-attivitajiet ta' komunikazzjoni dwar il-kontroll tal-esportazzjoni tal-armi komplew jiġu sostnuti bl-adozzjoni tad-Deċiżjoni tal-Kunsill 2012/711/PESK li tipprevedi serje ġdida ta' attivitajiet f'appoġġ ta' pajjiżi terzi, inklużi seminars reġjonali, żjarat ta' studju, skambji ta' persunal, u assistenza individwali. L-implimentazzjoni tad-Deċiżjoni tal-Kunsill bdiet kmieni fl-2013 b'rieżami legali tal-abbozz tal-liġi Montenegrina dwar il-kontroll tal-esportazzjoni (Marzu 2013, sessjoni ta' ħidma reġjonali dwar il-kontrolli fuq l-użu finali fi Skopje għall-pajjiżi Ewropej tal-Ewropa tax-Xlokk (Ġunju 2013) u żjara ta' studju ospitata mill-Isvezja għall-uffiċjali tal-Ġeorġja, l-Azerbajġan u l-Bjelorussja (Ġunju 2013). Fl-ewwel semestru tal-2013, saru djalogi politiċi man-Norveġja u l-Ukraina dwar kwistjonijiet marbutin mal-kontroll tal-esportazzjoni tal-armi. Fl-1 ta' April 2013, proġett ta' segwitu beda jkompli jtejjeb, permezz tal-komponent fuq perijodu ta' żmien fil-qosor tal-Istrument għall-Istabbiltà (IfS), il-perspettivi tas-sigurtà, is-sikurezza u l-iżvilupp għall-individwi u l-komunitajiet lokali li jintlaqtu minn splużjonijiet inċidentali fis-siti tal-ħżin ta' munizzjon fil-Bosnja-Ħerzegovina (BiH). Il-programm ser jiffoka biss fuq munizzjon instabbli u ferm perikoluża li jkun iddikjarat għall-qerda minħabba l-kondizzjonijiet ħżiena tiegħu u jtejjeb l-istandards ta' sikurezza tad-depots ta' ħażna tal-munizzjon. Il-parti tal-aħħar ser tiġi implimentata bi sħubija mal-missjoni tal-OSKE għall-BiH. Il-programm ser jipprovdi wkoll assistenza biex jitjiebu l-mekkaniżmi ta' spezzjoni u verifika ta' munizzjon tal-Gvern tal-BiH u jissaħħu l-għarfien espert legali u amministrattiv u l-prattika tajba fl-awtoritajiet. Wara l-impenji espressi fid-Dikjarazzjoni ta' Tirana dwar il-ġlieda kontra t-Traffikar illeċitu tal-armi fil-Balkani tal-Lvant, l-EUD/EUSR fil-BIH tikkoopera mill-qrib mal-UNDP matul l-organizzazzjoni u l-implimentazzjoni tal-konferenza ministerjali dwar "Il-Kontroll tal-Armi fil-Kuntest tat-Tkabbir tal-UE" li saret mit-18sad-19 ta' Ġunju 2013. Il-konferenza mmirat għal rappreżentanti ta' livell għoli tal-awtoritajiet tal-BiH li jittrattaw mal-oqsma tal-kontrolli tal-armi kif ukoll l-organizzazzjonijiet internazzjonali involuti ma' dan is-suġġett. Il-ġlieda effettiva kontra t-traffikar illeċitu tal-armi u l-ġbir tal-armi illegali madwar it-territorju intier tal-BiH kienu żewġ oqsma ewlenin diskussi fil-konferenza. L-EUD/EUSR fil-BIH kellha rapport mill-qrib mal-EUROPOL li ffaċilitat il-preżentazzjonijiet tagħha fil-konferenza ddedikati għall-impatt ta' armi illeċiti ttraffikati mill-pajjiżi tal-Balkani tal-Lvant fl-UE. Barra minn hekk, l-EUD/EUSR ippresediet il-bord dwar it-traffikar illeċitu tal-armi u tat ukoll preżentazzjoni dwar ir-rekwiżiti u l-istandards ewlenin tal-UE f'dan il-qasam. L-awtoritajiet tal-BiH ġew mistiedna biex jikkunsidraw it-traspożizzjoni tad-dispożizzjonijiet rilevanti tad-Direttiva tal-Kunsill 91/477/KEE dwar il-kontroll u l-pussess ta' armi u d-Direttiva 2008/51/KE li temenda d-Direttiva tal-Kunsill 91/477/KEE fil-leġislazzjoni nazzjonali fir-rigward tad-definizzjonijiet, il-kategorizzazzjonijiet, is-sistema ta' mmarkar kif ukoll il-kooperazzjoni mtejba fil-qasam tat-traffikar illeċitu tal-armi. Il-parteċipanti tal-konferenza kkonkludew li l-kooperazzjoni aktar b'saħħitha dwar l-infurzar tal-liġi, l-iskambju ta' informazzjoni u intelligence kif ukoll approssimizzazzjoni ulterjuri tal-qafas leġislattiv mal-istandards internazzjonali u tal-UE huma meħtieġa għall-ġlieda kontra t-traffikar illeċitu tal-armi. Ġie rikonoxxut ukoll li għandha tiġi implimentata kampanja għall-ġbir tal-armi illegali fil-BiH b'mod koordinat fiż-żmien fil-pajjiż kollu u skont l-istandards internazzjonali għall-kontroll ta' armi żgħar. Fl-aħħar nett, l-EUFOR Althea kompliet tipparteċipa fl-isforzi tal-komunità internazzjonali biex tindirizza l-kwistjoni ta' stokkijiet żejda ta' munizzjon konvenzjonali miżmuma mill-BiH MoD. Fil-qafas tad-Deċiżjoni tal-Kunsill 2012/662/PESK b'appoġġ għall-attivitajiet biex jitnaqqas ir-riskju tal-kummerċ illeċitu fi, u l-akkumulazzjoni eċċessiva ta' Armi Ħfief u ta' Kalibru Żgħir fir-reġjun kopert mill-Organizzazzjoni għas-Sigurtà u l-Kooperazzjoni fl-Ewropa (OSKE), matul il-perijodu tar-rappurtar saru l-attivitajiet li ġejjin: Taħriġ ta' livell espert dwar l-infurzar ta' kontrolli tal-bejgħ bis-senserija tas-SALW sar fl-24-26 ta' April 2013 f'Vjenna għal 12-il pajjiż mill-Ewropa tax-Xlokk, l-Ewropa tal-Lvant u l-Kawkasu. It-taħriġ iffoka fuq teknika ta' investigazzjoni u prosekuzzjoni. Dan ġie organizzat mill-OSKE flimkien ma' esperti mir-Renju Unit u twettaq bil-parteċipazzjoni tal-UNODA, l-UNODC u l-Programm tal-Istati Uniti dwar il-Kontroll tal-Esportazzjoni u s-Sigurtà tal-Fruntieri Relatata. Il-parteċipanti tgħallmu dwar il-leġislazzjoni, il-proċeduri u tekniki tal-investigazzjoni u l-prosekuzzjoni u impenjaw ruħhom ukoll f'żewġ studji tal-każ. Fost affarijiet oħra, it-taħriġ issottolinja l-ħtieġa għat-titjib tal-leġislazzjoni eżistenti tal-bejgħ bis-senserija f'ċerti pajjiżi, speċjalment fir-rigward tal-liġi kriminali tagħhom. Qed jiġu kkunsidrati passi possibbli ta' segwitu dwar din il-kwistjoni. Wara l-preżentazzjoni ta' applikazzjoni elettronika taż-żamma ta' reġistri tas-SALW u l-munizzjon lill-Istati parteċipanti tal-OSKE f'Minsk fit-28-30 ta' Mejju 2013, issa nbeda perijodu ta' testjar ta' sitt xhur bil-Ministeri tad-Difiża tal-Albanija, il-Bosnja-Ħerzegovina, il-Każakstan, il-Kirgiżstan, ir-Repubblika tal-Moldova, il-Montenegro, is-Serbja, u t-Taġikistan jieħdu sehem attiv f'dan il-proċess. Huma rċevew laptops għat-testjar bis-software u l-manwali għall-utenti installati. Uħud mill-Istati parteċipanti l-oħra tal-OSKE esprimew interess fil-kisba ta' informazzjoni addizzjonali bil-ħsieb li jingħaqdu mal-proġett fi stadju aktar tard. Is-software ser jiġi tradott ukoll għall-Ingliż, is-Serbo-Kroat, u l-Moldovan. L-attivitajiet tad-Deċiżjoni tal-Kunsill iddedikati għat-titjib tas-sigurtà fiżika tal-ħażniet tas-SALW u l-qerda tas-SALW fil-Bjelorussja u l-Kirgiżistan ikkonċentraw fuq l-iżvilupp tal-qafas legali meħtieġa u l-ippjanar ta' aktar passi konkreti ta' implimentazzjoni. Fl-ewwel nofs tal-2013, kompliet l-implimentazzjoni tad-Deċiżjoni tal-Kunsill 2012/121/PESK għall-appoġġ ta' attivitajiet biex jippromwovu d-djalogu u l-kooperazzjoni UE-Ċina-Afrika dwar il-kontrolli tal-armi konvenzjonali. S'issa, il-proġett wera xi riżultati tanġibbli f'termini tal-iżvilupp ta' żieda fis-sensibilizzazzjoni u d-djalogu fost is-soċjetà ċivili, l-industrija, u r-rappreżentanti tal-Gvern taċ-Ċina, l-UE, l-Istati Afrikani dwar il-ġlieda kontra l-kummerċ illegali u l-akkumulazzjoni eċċessiva ta' SALW fl-Afrika, speċjalment fl-Afrika tal-Lvant. S'issa, saru 'l fuq minn tletin laqgħa bilaterali fl-Afrika, iċ-Ċina u l-Istati Membri tal-UE kif ukoll tliet laqgħat tal-Grupp ta' Ħidma ta' Esperti mill-Afrika, iċ-Ċina u l-UE (EWG), żjara waħda ta' studju fis-Sudan t'Isfel, u Konferenza Reġjonali dwar l-Indirizzar tas-SALW u l-Munizzjon Illeċiti fl-Afrika tal-Lvant f'Najrobi (2-3 ta' Lulju 2013). Din tal-aħħar saret taħt il-patronaġġ tal-EWG u ospitata mill-Forum għall-Paċi tal-Afrika u Safeworld, b'kooperazzjoni mal-Punt Fokali Nazzjonali Kenjan dwar l-Armi Ħfief (KNFP) u ċ-Ċentru Reġjonali dwar l-Armi Ħfief fir-Reġjun tal-Lagi l-Kbar, il-Qarn tal-Afrika u l-Istati Ġirien (RESCA), u b'hekk tikkomplementa b'mod sinifikanti għall-appoġġ li għadu għaddej tal-IfS lir-RECSA (ara aktar 'l isfel II). Dawn l-attivitajiet kollha wrew żieda fl-impenn min-naħa Ċiniża, inkluż minn esperti militari mlaħħqin. Artikoli fil-gazzetti bdew jagħtu attenzjoni lill-kwistjoni ta' SALW illeċiti fl-Afrika u jagħmlu suġġerimenti dwar x'għandha tagħmel iċ-Ċina biex tindirizza din il-problema. Is-seminar f'Najrobi ġibed ukoll kopertura sinifikanti mill-mezzi tal-informazzjoni fiċ-Ċina. Barra minn hekk, it-traduzzjoni ta' materjali rilevanti qed tikkontribwixxi għal żieda fis-sensibilizzazzjoni u l-għarfien tal-problema ta' SALW fl-Afrika u ħolqot opportunitajiet għal djalogu u dibattitu dwar kontrolli responsabbli ta' trasferiment ta' SALW fost akkademiċi, esperti minn gruppi ta' riflessjoni u studenti. Dinamiċi tajbin ta' kooperazzjoni żviluppaw bejn il-membri tal-EWG li huma impenjati flimkien f'djalogi tal-politika, fit-twettiq ta' konsultazzjonijiet ma' uffiċjali u rappreżentanti tas-soċjetà ċivili, u f'li jingħaqdu ma' żjarat ta' tiftix tal-fatti fuq il-post. Il-membri tiegħu għandhom sett ta' esperjenzi u netwerks sostanzjali u varji li l-proġett qed juża' sabiex jilħaq l-objettivi tiegħu. Dawn jinkludu, iżda mhumiex limitat għalih, il-militar Ċiniż, il-Ministeru tal-Affarijiet Barranin Ċiniż, il-Militar tal-Pajjiżi l-Baxxi, missjonijiet ta' diżarm tan-Nazzjonijiet Uniti, timijiet ta' investigazzjoni tan-Nazzjonijiet Uniti dwar l-embargo tal-armi, il-militar tas-Sudan t'Isfel, il-bureau tas-Sudan t-Isfel dwar l-armi ħfief, il-pulizija tal-Uganda, il-punt Fokali Nazzjonali tal-Uganda dwar is-SALW, il-Ministeru tal-Affarijiet Barranin Kenjan, iċ-Ċentru dwar l-Armi Ħfief ibbażat f'Najrobi (RECSA), diversi proġetti fil-qasam relatati mas-SALW governattivi u mhux governattivi u rabtiet numerużi għad-diplomati, uffiċjali u rappreżentanti tas-soċjetà ċivili madwar l-Ewropa, iċ-Ċina u l-Afrika. Id-djalogu dwar politika tal-proġett u l-attivitajiet promozzjonali kienu strumentali wkoll fir-ritorn tal-kwistjoni tas-SALW dwar l-aġenda tal-Forum dwar il-Kooperazzjoni Ċina-Afrika (FOCAC). Fil-Ħames Konferenza Ministerjali tal-FOCAC, iċ-Ċina impenjat ruħha li tappoġġa l-isforzi Afrikani "fil-ġlieda kontra n-negozju illegali u ċ-ċirkolazzjoni ta' armi ħfief u ta' kalibru żgħir" (Punt 2.6, il-Ħames Konferenza Ministerjali tal-FOCAC, Pjan ta' Azzjoni ta' Bejġing 2013-2015). Barra minn hekk, proġett konġunt mid-DanChurchAid (DCA) u mill-Kunsill Daniż tar-Refuġjati (DRC), li huwa ffinanzjat mill-komponent għal perijodu ta' żmien qasir tal-Istrument għall-Istabbiltà, kien ilu jipprovdi edukazzjoni tar-riskji dwar is-SALW lill-popolazzjoni ċivili fil-Libja minn Settembru 2012. Huwa għandu l-għan li jgħin biex jonqos l-għadd ta' inċidenti relatati mas-SALW, u l-preżenza viżwali tagħhom. Permezz tal-linji ta' politika tal-awtoritajiet lokali, id-DCA jippromwovi wkoll il-ġestjoni sikura tas-SALW biex jgħin sabiex tiġi evitata l-vjolenza bl-armi. S'issa, saru 11-il kors ta' taħriġ għall-Ministeri tal-Intern u d-Difiża dwar it-tneħħija tal-mini/UXO. Fiż-żona ta' Tripoli tnaddfu 96 800 metru kwadrat ta' art. Fiż-żona tan-Nofsinhar ta' Sabha, ġie ffirmat ftehim biex jitħarrġu dawk li jfittxu l-artillerija splussiva għar-rimi ta' artillerija splussiva u ngħatat edukazzjoni dwar ir-riskji tal-mini lil 2 452 persuna minn komunitajiet migranti, servizzi tat-tifi tan-nar u skejjel. Żewġ proġetti oħrajn fi Stati Afrikani, li t-tnejn li huma ffinanzjati mill-komponent għal perijodu ta' żmien qasir tal-Istrument għall-Istabbiltà, ikomplu jappoġġaw l-assistenza (1) lill-Gvern tas-Sudan t'Isfel dwar il-kontroll tal-armi, b'mod partikolari permezz ta' miżuri għall-bini tal-kapaċità mmirati għat-tnaqqis paċifiku tal-għadd ta' SALW mhux kontrollati f'idejn il-persuni ċivili fis-Sudan t'Isfel; u (2) lill-Gvern tan-Niġer fl-implimentazzjoni effettiva tal-impenji tiegħu mill-Konvenzjoni tal-ECOWAS dwar is-SALW u l-PtA tan-NU. Iż-żewġ proġetti qed jiġu implimentati mill-UNDP. L-UE kompliet ukoll bl-implimentazzjoni ta' proġett li jappoġġa l-Programm għall-Kontroll tal-Armi Ħfief u ta' Kalibru Żgħir tal-Amerika Ċentrali (CASAC). Permezz tal-komponent fuq perijodu ta' żmien twil tal-Istrument għall-Istabbiltà, il-proġett, li preċedentement ġie implimentat mill-UNDP, daħal fit-tieni fażi tiegħu ta' appoġġ f'Settembru 2012 bil-Kummissjoni ta' Sigurtà tas-Sistema ta' Integrazzjoni tal-Amerika Ċentrali (SICA) bħala l-imsieħeb ta' implimentazzjoni tagħha. Il-kontribut tal-proġett tal-UE għall-inizjattiva tal-CASAC għandu l-għan li tiġi stabbilita l-fondazzjoni għal struttura reġjonali u strateġija fuq perijodu ta' żmien twil għall-ġlieda kontra t-traffikar illeċitu ta' armi fl-Amerika Ċentrali, fuq livell kemm nazzjonali kif ukoll reġjonali. Il-proġett huwa implimentat fl-Amerika Ċentrali u l-pajjiżi ġirien, inkluż ir-reġjun tal-Karibew (b'fokus partikolari fuq il-Beliże, il-Gwatemala, El Salvador, il-Ħonduras, in-Nikaragwa, il-Kosta Rika u l-Panama). L-attivitajiet prinċipali jinkludu kampanji u konferenzi reġjonali u nazzjonali għas-sensibilizzazzjoni tal-pubbliku, it-tisħiħ tal-mekkaniżmi ta' koordinazzjoni nazzjonali u s-sistemi ta' reġistrar, u proġetti transkonfinali kif ukoll taħriġ f'diversi oqsma. Fl-istess ħin, l-UE bħalissa qed telabora wkoll Deċiżjoni tal-Kunsill possibbli b'appoġġ għal aktar attivitajiet komplementari dwar il-kontroll tas-SALW fl-Amerika Ċentrali sabiex jiġu speċifikament indirizzati l-objettivi tal-PESK ta' ħidma meħtieġa li għandha titwettaq b'mod konġunt miċ-Ċentru Reġjonali tan-NU għall-Paċi, id-Diżarm u l-Iżvilupp fl-Amerika Latina u l-Karibew (UNLIREC) u l-CASAC sabiex jiġu miġġielda b'suċċess l-akkumulazzjoni u t-traffikar illeċiti tas-SALW u l-munizzjon f'dan ir-reġjun. Barra minn hekk, il-komponent għal perijodu ta' żmien qasir tal-Istrument għall-Istabbiltà qed jappoġġa wkoll l-Instituto de Enseñanza para el Desarrollo Sostenible (IEPADES) fl-implimentazzjoni tal-partijiet relatati mas-SALW tal-Istrateġija ta' Sigurtà tal-Amerika Ċentrali, b'mod partikolari l-appoġġ għas-soċjetà ċivili fil-ġlieda kontra u l-prevenzjoni tal-kriminalità marbuta mal-armi ħfief u ta' kalibru żgħir u l-vjolenza armata. Is-sittax-il rapport ta' progress dwar l-implimentazzjoni tal-Istrateġija tal-UE għall-Ġlieda kontra l-Akkumulazzjoni u t-Traffikar Illeċiti ta' Armi Ħfief u ta' Kalibru Żgħir (SALW) u l-Munizzjon tagħhom ikopri l-attivitajiet tal-UE matul it-tieni nofs tal-2013 (mill-1 ta' Lulju 2013sal-31 ta' Diċembru 2013). Ir-rapport tħejja mid-Diviżjoni tas-SEAE għall-Armi ta' Qerda Massiva, l-Armi Konvenzjonali u l-Ispazju, f'kooperazzjoni ma' servizzi rilevanti oħra tas-SEAE u tal-Kummissjoni Ewropea. Matul il-perijodu ta' rappurtar, l-UE kompliet tippromwovi l-kwistjonijiet relatati ma' SALW u l-munizzjon tagħhom fil-fora multilaterali kollha kif ukoll fid-djalogu politiku tagħha ma' pajjiżi terzi fil-kuntest tal-istrumenti internazzjonali rilevanti, bħalma hu l-Programm ta' Azzjoni tan-Nazzjonijiet Uniti għall-Prevenzjoni, il-Ġlieda kontra u l-Qerda tal-Kummerċ Illegali f'Armi Żgħar u l-Armamenti Ħfief fl-Aspetti Kollha Tiegħu (PoA) u l-Istrument Internazzjonali li jippermetti li l-Istati jidentifikaw u jittraċċaw, b'mod f'waqtu u affidabbli, armi żgħar u armamenti ħfief illeċiti (ITI). L-adozzjoni ta' Trattat dwar il-Kummerċ tal-Armi (ATT) fl-2013 twiegħed li tikkomplementa u ssaħħaħ il-ħidma li qed issir fl-istrumenti tan-NU bħall-PoA u l-Protokoll dwar l-Armi tan-Nar. L-inklużjoni ta' SALW fl-ambitu tal-ATT tintroduċi obbligi legalment vinkolanti u normi ġodda għar-regolamentazzjoni ta' trasferimenti legali ta' SALW, li ser ikomplu jnaqqsu r-riskju li s-SALW jiġu ddevjati għas-suq illegali. Matul il-perijodu, l-UE kompliet ukoll bl-implimentazzjoni ta' firxa wiesgħa ta' proġetti dwar il-ġlieda jew il-prevenzjoni tal-kummerċ illeċitu u l-akkumulazzjoni eċċessiva ta' SALW u l-munizzjon tagħhom, u adottat Deċiżjonijiet tal-Kunsill ġodda dwar inizjattivi addizzjonali lejn dawn l-għanijiet. Is-Sessjoni tal-2013 tal-Ewwel Kumitat tal-Assemblea Ġenerali tan-NU offriet opportunità għall-UE biex tappoġġa l-implimentazzjoni effettiva u sħiħa tad-Dokument Finali tat-Tieni Konferenza ta' Reviżjoni dwar il-programm ta' azzjoni dwar il-kummerċ illeċitu f'armi ħfief u ta' kalibru żgħir (SALW) u d-dħul fis-seħħ bikri, l-universalizzazzjoni u l-implimentazzjoni sħiħa tat-Trattat dwar il-Kummerċ tal-Armi. Ġew adottati diversi riżoluzzjonijiet li jipprevedu fost oħrajn l-implimentazzjoni tal-Programm ta' Azzjoni tan-NU. It-Trattat dwar il-Kummerċ tal-Armi (ATT) sar wieħed mill-kwistjonijiet l-aktar kuntenzjużi fir-rigward ta' għadd ta' riżoluzzjonijiet: il-lingwaġġ qawwi b'appoġġ għall-ATT u d-dħul fis-seħħ bikri tiegħu ġġeneraw dibattiti mqanqlin. L-UE u l-Istati Membri tal-UE flimkien ma' delegazzjonijiet oħra, esprimew l-appoġġ kbir tagħhom għat-Trattat u kellhom l-intenzjoni li jinkludu referenzi qawwija fl-abbozzi ta' riżoluzzjonijiet rilevanti għal dan l-għan. Dawn l-isforzi kellhom oppożizzjoni qawwija minn xi wħud u r-riżoluzzjonijiet, fil-biċċa l-kbira tal-każijiet, spiċċaw b'lingwaġġ aktar dgħajjef. Ir-riżoluzzjonijiet, "Assistenza lill-Istati biex irażżnu t-traffiku illeċitu ta' armi ħfief u ta' kalibru żgħir u jiġbruhom" (Mali), "Il-kummerċ illeċitu ta' armi ħfief u ta' kalibru żgħir fl-aspetti kollha tiegħu" (il-Kolombja) u "Problemi li jinħolqu mill-akkumulazzjoni ta' ħażniet żejda ta' munizzjon konvenzjonali" (il-Ġermanja/Franza) ġew adottati mingħajr vot, peress li qabel kienu soġġetti għal diskussjonijiet u konsultazzjonijiet wesgħin, anke fi ħdan l-UE minħabba l-lingwaġġ tal-ATT li kien fihom. L-Istati Membri kollha tal-UE, f'konformità mal-prattika ta' snin preċedenti, kosponsorjaw dawn ir-riżoluzzjonijiet. L-Unjoni Ewropea ippreżentat dikjarazzjoni ġenerali ta' spjegazzjoni qabel ma ħadet azzjoni rigward riżoluzzjonijiet dwar l-Armi Konvenzjonali u enfasizzat l-importanza li hija tagħti lill-ATT u lill-ewwel Riżoluzzjoni tal-Kunsill tas-Sigurtà li qatt saret dwar Armi Żgħar u Armi Ħfief, ir-Riżoluzzjoni 2117. Hija ssottolinjat ukoll il-konsegwenzi tad-drittijiet tal-bniedem/umanitarji u l-impatt fuq il-vjolenza kontra n-nisa u t-tfal, filwaqt li indikat ukoll ir-riżoluzzjoni dwar "In-nisa, id-diżarm u l-kontroll tal-armi" li ġiet ippreżentata mill-isponsors tagħha mingħajr ma saru konsultazzjonijiet minn qabel. Id-dikjarazzjoni kienet appoġġata minn 25 pajjiż terz. Ir-riżoluzzjonijiet "Trasparenza fl-Armamenti" u "Leġislazzjoni nazzjonali dwar it-trasferiment ta' armi, tagħmir militari u oġġetti u teknoloġija b'użu doppju" (il-Pajjiżi l-Baxxi) li fihom lingwaġġ qawwi b'appoġġ għall-ATT ġew ikkontestati minn xi wħud u fl-aħħar nett ġew approvati b'vot ta' 145 favur, l-ebda vot kontra u 28 astensjoni, u b'171 favur, l-ebda vot kontra u 4 astensjonijiet, rispettivament. Riżoluzzjoni separata dwar it-Trattat dwar il-Kummerċ tal-Armi ġiet approvata b'vot ta' 141 favur, l-ebda vot kontra u bi 28 astensjoni. F'konformità mal-importanza li hija tagħti lill-ATT, l-UE offriet kummenti u mistoqsijiet waqt sessjoni ta' introduzzjoni mill-President tal-Konferenza Finali tan-NU dwar l-ATT. Fil-marġini tal-Ewwel Kumitat, l-UE ħadet sehem ukoll f'laqgħa informali dwar il-Ħames Laqgħa Biennali tal-Istati (BMS5) tal-Programm ta' Azzjoni dwar is-SALW fejn tenniet il-prijoritajiet tal-UE bi tħejjija tal-Laqgħa mis-16sal-20 ta' Ġunju 2014. Is-sistema għandha l-għan li tittraċċa SALW illeċiti u armi konvenzjonali u munizzjon illeċiti oħra, li jiġu stabbiliti tipi ta' armi speċifiċi, il-fornituri, il-vetturi tat-trasferiment u r-riċevituri illegali. L-iTrace li hu ffukat fuq reġjuni milquta minn konflitti u huwa fornut b'informazzjoni minn riċerka fil-qasam u dokumentazzjoni diġà eżistenti rilevanti għall-politika dwar it-trasferimenti ta' SALW u armi konvenzjonali u munizzjon oħra, probabbli li l-iTrace huwa l-ewwel mekkaniżmu globali ta' monitoraġġ sistematiku tat-traffikar tal-armi. Huwa għandu l-għan ukoll li jgħin fil-monitoraġġ tal-implimentazzjoni tal-ATT, jipprovdi informazzjoni komprensiva b'appoġġ ta' analiżijiet tal-implimentazzjon tal-ATT u jsaħħaħ il-kapaċità tal-gvernijiet nazzjonali biex jantiċipaw l-impatt ta' deċiżjonijiet ta' ħruġ ta' liċenzji għall-esportazzjoni tal-armi. Matul il-perijodu ta' rappurtar, ingħata bidu għall-iżvilupp tas-sistema u nbdew sensiela ta' investigazzjonijiet fil-post biex l-iTrace tiġi fornuta b'data f'ħin reali. Għalkemm fil-bidu kkonċentrat fuq l-Afrika sub-Saħarjana – inkluż fir-Repubblika Ċentru-Afrikana, il-Libja u s-Sudan t'Isfel – l-ambitu tal-investigazzjonijiet huwa mistenni li jespandi lejn il-Lvant Nofsani u, potenzjalment, lejn l-Amerika t'Isfel u l-Asja tal-Lvant fl-2014-2015. L-aġenzija ta' implimentazzjoni Conflict Armament Research Ltd. (CAR) ser tniedi l-iTrace f'BMS 5 f'Ġunju 2014, fi New York. Matul il-perijodu mill-1 ta' Luljusal-31 ta' Diċembru 2013, il-ħidma globali dwar kwistjonijiet tas-SALW u l-ħidma tat-Tieni Konferenza ta' Reviżjoni tal-2012 irriżultaw ukoll f'ħidma konkreta ta' bini tal-kapaċità f'pajjiżi terzi individwali. Fir-rigward tal-Istument Internazzjonali ta' Traċċar (ITI), ġiet ipprovduta assistenza lill-Istati benefiċjarji potenzjali ta' Burkina Faso, in-Niġer u Sjerra Leone bi tħejjija għall-wasla ta' magni għall-immarkar tal-armi sabiex jiġi żgurat li jkunu jistgħu jibdew jimmarkaw u jżommu rekords tal-armi ta' sjieda nazzjonali skont l-istandards meħtieġa taħt l-ITI. L-abbozz ta' linji gwida dwar l-ippjanar u l-implimentazzjoni tal-immarkar, iż-żamma tar-rekords u l-programmi ta' traċċar nazzjonali ġew ukoll kondiviżi mal-Istati tal-Afrika tal-Punent għall-kontribut tagħhom biex jiġi żgurat appoġġ nazzjonali u biex jiġi appoġġat l-istabbiliment ta' prattiki effettivi u sostenibbli ta' mmarkar ta' armi. L-attivitajiet previsti għall-2014 ser jinkludu l-provvista ta' magni għall-immarkar għat-tliet Stati benefiċjarji, taħriġ fil-pajjiż stess dwar l-użu tal-magni għal dawn it-tliet pajjiżi, u l-workshop reġjonali ta' taħriġ għal min iħarreġ. Dan irriżulta fid-deċiżjoni ta' ALCOPAZ li tuża l-IATG fl-isforzi tagħha għaż-żamma tal-paċi. B'mod partikolari, l-awtoritajiet nazzjonali Brażiljani impenjaw ruħhom ukoll fil-kompitu tat-traduzzjoni tas-700 paġna tal-IATG għall-Portuġiż. Bħalissa għaddejjin ukoll l-istadji inizjali tas-sensibilizzazzjoni mal-pajjiżi Afrikani. Fil-kuntest tal-laqgħa reġjonali għall-membri tal-Lega tal-Istati Għarab (LAS) sabiex jiġi diskuss l-impatt tat-Tieni Konferenza ta' Reviżjoni tal-PoA tal-2012 (l-10 u l-11 ta' Ġunju 2013, il-Kajr), għadd ta' Stati tal-LAS esprimew il-ħeġġa tagħhom li jirċievu taħriġ fil-ġestjoni tal-munizzjon u laqgħu l-fatt li l-IATG ġew tradotti bl-Għarbi bħala parti mill-implimentazzjoni ta' attivitajiet taħt id-Deċiżjoni tal-Kunsill. Fl-2014, ser isir taħriġ avvanzat dwar l-IATG fl-Amerika Latina u fl-Afrika u gwida individwali fuq il-post dwar l-IATG hi prevista għal tliet pajjiżi tal-Amerika Latina u tliet pajjiżi Afrikani. L-inklużjoni tas-SALW fl-ambitu tal-ATT kienet pass importanti u kontrolli aktar stretti dwar it-trasferimenti internazzjonali legali tas-SALW pereżempju, permezz ta' kontrolli u garanziji aktar sodi tal-utenti aħħarin kif ukoll permezz ta' miżuri ta' mitigazzjoni tad-devjazzjoni jistgħu jkomplu jnaqqsu r-riskju li s-SALW jiġu ddevjati għas-suq illegali. B'hekk, l-ATT ser jikkomplementa u jsaħħaħ ukoll strumenti rilevanti oħra tan-NU bħall-PoA u l-Protokoll kontra l-Iffabrikar Illeċitu u t-Traffikar tal-Armi tan-Nar, il-Partijiet u l-Komponenti u l-Munizzjon tagħhom (il-Protokoll dwar l-Armi tan-Nar). L-Istati Membri kollha tal-UE ffirmaw l-ATT minn meta nfetaħ għall-iffirmar fit-3 ta' Ġunju 2013 u, fit-2 ta' April 2014, sbatax-il Stat Membru tal-UE ddepożitaw b'mod konġunt l-istrumenti ta' ratifika tagħhom, u b'hekk taw kontribut sinifikanti biex jintlaħaq il-livell limitu ta' 50 ratifika meħtieġ għad-dħul fis-seħħ. Stati Membri oħra tal-UE dalwaqt ser jiddepożitaw l-istrumenti ta' ratifika tagħhom, billi l-proċeduri ta' ratifika nazzjonali tagħhom jinsabu fi stadju avvanzat. Proposta għal Deċiżjoni tal-Kunsill għall-Konklużjoni tal-Protokoll kontra l-Iffabrikar Illeċitu u t-Traffikar tal-Armi tan-Nar, il-Partijiet u l-Komponenti u l-Munizzjon tagħhom (il-Protokoll dwar l-Armi tan-Nar), li jissupplimenta l-Konvenzjoni tan-NU kontra l-Kriminalità Organizzata Transnazzjonali, ġiet adottata fit-22 ta' Marzu 2013 mill-Kummissjoni Ewropea. Fl-10 ta' Diċembru 2013, il-Parlament Ewropew ta l-kunsens tiegħu għall-proposta, u l-Kunsill adotta d-Deċiżjoni fil-11 ta' Frar 2014. Id-Deċiżjoni tiffinalizza l-proċess ta' traspożizzjoni fil-leġislazzjoni tal-UE tad-dispożizzjonijiet tal-Protokoll dwar l-Armi tan-Nar. Il-konklużjoni tal-Protokoll dwar l-Armi tan-Nar mill-UE kienet għadha pendenti u kienet tirrappreżenta impenn internazzjonali għall-UE. Permezz tal-komponent fuq perijodu ta' żmien twil tal-Istrument għall-Istabbiltà (IfS), li jindirizza theddidiet globali u transreġjonali, fit-tieni nofs tal-2013 kompla proġett ta' tliet snin (Marzu 2011- Frar 2014) għall-prevenzjoni u l-ġlieda kontra l-kummerċ illeċitu transnazzjonali tal-armi tan-nar permezz tal-promozzjoni tar-ratifika u l-implimentazzjoni tal-Protokoll dwar l-Armi tan-Nar. Il-proġett huwa implimentat mill-Uffiċċju tan-Nazzjonijiet Uniti kontra d-Droga u l-Kriminalità (UNODC) u l-ambitu ġeografiku tiegħu jinkludi l-Afrika tal-Punent (il-Benin, il-Burkina Faso, il-Gambja, il-Gana, Mali, il-Mawritanja, is-Senegal, it-Togo) u l-Amerika t'Isfel (l-Arġentina, il-Bolivja, il-Brażil, iċ-Ċilì, il-Paragwaj, l-Urugwaj). Baqgħet tingħata assistenza teknika mmirata għall-armonizzazzjoni leġislattiva u l-bini ta' kapaċità ta' ġestjoni ta' SALW fil-livell nazzjonali u reġjonali (b'mod partikolari mal-Grupp ta' Ħidma dwar l-Armi tan-Nar u l-Isplussivi tal-MERCOSUR) f'konformità mal-għan li jiġu promossi r-ratifika u l-implimentazzjoni tal-Protokoll dwar l-Armi tan-Nar fl-Amerika Latina u l-Afrika tal-Punent. B'mod aktar speċifiku, matul it-tieni parti tal-2013, ġew iffinalizzati sett ta' rapporti komprensivi dwar il-valutazzjoni leġislattiva kif ukoll analiżijiet tan-nuqqasijiet għal13 mill-15-il pajjiż tal-proġett, filwaqt li ngħataw pariri leġislattivi u appoġġ fit-tfassil legali lil 7 pajjiżi għall-iżvilupp tal-abbozz ta' liġijiet nazzjonali tagħhom dwar l-armi tan-nar. Kurrikulu ta' taħriġ komprensiv dwar l-armi tan-nar, li ġie żviluppat f'kooperazzjoni mal-INTERPOL u l-Kavallerija tal-Pulizija Rjali tal-Kanada, qiegħed fl-aħħar stadju ta' finalizzazzjoni, filwaqt li l-esperti tal-proġett irrevedew il-Mudell tal-Liġi tal-UNODC kontra l-Iffabrikar Illeċitu u t-Traffikar tal-Armi tan-Nar biex jiġu riflessi s-sinerġiji mal-ATT li għadu kif ġie adottat. Barra minn hekk, il-proġett kellu l-għan ta' involviment ma' korpi reġjonali tas-soċjetà ċivili u membri parlamentari u organizza workshopsta' bini ta' kapaċità għal sensibilizzazzjoni dwar kwistjonijiet marbutin mas-SALW u biex jissaħħu l-parteċipazzjoni u s-sorveljanza mis-soċjetà ċivili fl-implimentazzjoni ta' strateġiji dwar l-armi tan-nar. Fil-qafas ta' komponent fuq perijodu ta' żmien twil tal-IfS, l-UE kompliet ukoll tipprovdi assistenza finanzjarja lill-INTERPOL għall-iżvilupp u l-implimentazzjoni ta' bażi ta' data għall-insegwiment u t-traċċar ta' armi tan-nar mitlufa, misruqa, traffikati u mdaħħla b'kuntrabandu (iARMS) permezz tas-sistema Interpol I24/7 sabiex jiġu faċilitati l-iskambju reġjonali u transreġjonali ta' informazzjoni u l-kooperazzjoni investigattiva bejn l-aġenziji tal-infurzar tal-liġi. L-ewwel fażi (2011-2012) iffokat fuq il-ħolqien tal-bażi tad-data u testijiet pilota tas-sistema f'pajjiżi magħżula fl-Afrika tal-Punent (il-Benin, il-Burkina Faso, il-Gambja, il-Gana, Mali, il-Mawritanja, in-Niġer, is-Senegal, it-Togo), l-Amerika t'Isfel (l-Arġentina, il-Bolivja, il-Brażil, iċ-Ċilì, il-Paragwaj, il-Perù, l-Urugwaj), il-Karibew (il-Ġamajka), l-Ewropa (ir-Repubblika Ċeka, il-Kroazja, il-Portugall, Spanja) u l-Awstralja. F'Jannar 2013 inbdiet it-tieni fażi tal-proġett u l-implimentazzjoni globali tiegħu wara li t-testijiet irnexxew. L-objettiv tat-tieni fażi ta' sentejn (2013-2014) huwa li tittejjeb il-funzjonalità tas-sistema u li iARMS issir disponibbli għal 190 membru kollha tal-INTERPOL. Il-proġett jipprevedi wkoll servizzi relatati ta' bini ta' kapaċità, taħriġ u intelligence kriminali dwar il-ġlieda kontra l-kriminalità relatata mal-armi tan-nar. Sal-lum, l-iARMS fiha madwar 300 000 rekord mogħtija mill-107 pajjiż li ssieħbu fis-sistema. F'Novembru 2013, l-ewwel suċċess fit-tiftix fl-iARMS seħħ fuq arma tan-nar misruqa li kkollegat każijiet preċedentement mhux relatati fil-Kosta Rika u l-Panama. It-tielet fażi hija qed titħejja għall-bidu tal-2015 bl-objettiv li jiġu kkonsolidati l-kisbiet tal-ewwel żewġ fażijiet, biex jitrawwem l-użu globali tal-iARMS u jiġu sfruttati sinerġiji ma' sistemi relatati, fl-UE u fi bnadi oħra. Fit-tieni semestru tal-2013, saru djalogi politiċi man-Norveġja u l-Istati Uniti tal-Amerika dwar kwistjonijiet marbutin mal-kontroll tal-esportazzjoni tal-armi. Fl-1 ta' April 2013, proġett ta' segwitu beda jkompli jtejjeb, permezz tal-komponent fuq perijodu ta' żmien fil-qosor tal-Istrument għall-Istabbiltà (IfS), il-perspettivi tas-sigurtà, is-sikurezza u l-iżvilupp għall-individwi u l-komunitajiet lokali li jintlaqtu minn splużjonijiet inċidentali fis-siti tal-ħżin ta' munizzjon fil-Bosnja-Ħerzegovina (BiH). Huwa stmat li l-BiH għandha aktar minn 24 000 tunnellata ta' ħażniet ta' munizzjon militari, li minnhom aktar minn 17 000 tunnellata huma kimikament instabbli u jirrappreżentaw riskju għoli ta' splużjoni mhux kontrollata li tista' twassal possibilment għal diżgrazzji umani u jista' wkoll ikollha impatti negattivi għar-reġjun ukoll. Il-Ministeru tad-Difiża tal-BiH ma għandux kapaċitajiet, abbiltà u riżorsi finanzjarji suffiċjenti biex jiżgura li jiġu stabbiliti standards adatti fil-faċilitajiet tal-ħżin. Dan hu implimentat mill-UNDP fi sħubija mal-missjoni tal-OSKE għall-BiH u l-Ministeru tad-Difiża u jiffoka unikament fuq il-qerda ta' munizzjon instabbli, it-titjib tal-istandards tas-sigurtà ta' ħżin ta' munizzjon u l-iżvilupp tal-kapaċità ta' kontroll tal-munizzjon. Il-proġett jibni fuq il-ħidma u l-progress li diġà saru u jkompli fuqhom fi ħdan il-proġett ta' Fdalijiet Esplossivi tal-Gwerra li kien appoġġat u ffinanzjat mill-UE f'żewġ fażijiet permezz tal-IfS matul l-2008-2011 għal ammont ta' madwar EUR 4,5 miljun. L-attivitajiet tal-proġett ġew maqbula mal-parti interessata – ewlenija tal-proġett – il-Ministeru tad-Difiża tal-BiH - b'kont meħud tal-linji ta' politika u l-pjani tal-Ministeru għal perijodu intermedju kif ukoll inizjattivi oħra bil-għan li jappoġġaw il-Ministeru u l-Forzi Armati. Barra minn hekk, il-kwantitajiet ta' munizzjoni instabbli stabbiliti għall-qerda ġew approvati mill-Presidenza tal-BiH. Diġà f'dan l-istadju, il-proġett wassal għal progress sinifikanti fir-rata ta' qerda ta' munizzjon instabbli. Inizjalment l-intervent iffoka fuq is-sit tal-qerda ta' munizzjon militari ta' TROM, Doboj, fejn 13-il speċjalist fil-munizzjon u l-piroteknika ġew mobilizzati biex jeżaminaw bir-reqqa u joperaw makkinarju li għadu kif ġie installat għar-rimi ta' munizzjon. Ir-riżultati sebqu dak li kien ippjanat fiż-żewġ attivitajiet, jiġifieri d-demilitarizzazzjoni industrijali ta' munizzjon instabbli tal-artillerija (kienu ppjanati 36 000 biċċa, inkisbu 70 000 biċċa) u l-qerda ta' munizzjon instabbli ta' kalibru żgħir (kienu ppjanati 2 000 000 biċċa, inkisbu 2 500 000 biċċa). Ġiet żviluppata wkoll metodoloġija għar-rimi ta' fosforu abjad u ġiet stabbilita sħubija ma' sħab internazzjonali oħra għar-rimi ta' munizzjon perikoluż ħafna u ta' sistemi ta' armi kumplessi, inklużi bombi tal-arja u sistemi ta' rockets. Skont il-komponent għat-Titjib tal-Istandards ta' Sigurtà tal-Ħżin ta' Munizzjon, il-prijoritajiet ġew definiti u approvati u x-xogħlijiet proprja ser jibdew f'Mejju 2014. Fir-rigward tal-komponent ta' żvilupp tal-kapaċità tal-kontroll tal-munizzjon, ġie organizzat taħriġ dwar ix-xejriet kontemporanji fil-ġestjoni sikura ta' ħażniet ta' armi u munizzjon mill-24 ta' Novembrusat-13 ta' Diċembru 2013, bil-parteċipazzjoni ta' uffiċjali fis-servizz u uffiċjali tal-Ministeru tad-Difiża u l-Forzi Armati tal-Bosnja-Ħerzegovina. Fl-aħħar nett, matul il-perijodu ta' rappurtar, l-EUFOR Althea kompliet tipparteċipa fl-isforzi tal-komunità internazzjonali biex tindirizza l-kwistjoni ta' stokkijiet żejda ta' munizzjon konvenzjonali miżmuma mill-Ministeru tad-Difiża tal-BiH. Fil-Kirgiżistan, saret sejħa miftuħa għall-offerti għall-kostruzzjoni ta' faċilitajiet ta' ħżin għas-SALW u l-munizzjon konvenzjonali fil-provinċja ta' Buzhum/Batken, fil-provinċja ta' Koi-Tash/Chui, u fil-provinċja ta' Gulcha/Osh. Ladarba jingħata l-kuntratt, il-kuntrattur ser jingħata 90 jum kalendarju biex jiżviluppa id-dokumentazzjoni tal-proġett għall-kostruzzjoni u/jew ir-rinovazzjoni ta' faċilitajiet tal-ħżin. Abbażi ta' din id-dokumentazzjoni, kmieni fl-2014, ser titnieda sejħa għall-offerti għax-xogħlijiet ta' kostruzzjoni f'koordinazzjoni ma' aġenziji governattivi rilevanti. F'Ottubru 2013, saret valutazzjoni konġunta tal-poligonu tal-isparar/tad-demolizzjoni fil-viċinanzi ta' Bishkek li twettqet b'mod konġunt mill-OSKE u l-Ministeru tad-Difiża tal-Kirgiżistan sabiex jiġi ddeterminat jekk dan huwiex post adatt biex jinqerdu 51 MANPADS u 97 Missili Gwidati Kontra t-Tankijiet b'detonazzjoni miftuħa. Żona adatta ta' demolizzjoni ġiet identifikata li tilħaq il-livelli meħtieġa ta' sikurezza pubblika fir-rigward tal-forza tal-isplużjoni, il-frammentazzjoni u t-tnaqqis tal-ħsejjes. Il-qerda saret mis-6sal-14 ta' Novembru 2013, inklużi t-tħejjijiet ta' fosos ta' demolizzjoni u sessjonijiet ta' taħriġ għal truppi ta' inġiniera. Għall-fażi li jmiss tal-proċess ta' qerda huwa ppjanat li jibnew kapaċitajiet nazzjonali Kirgiżi biex jeqirdu s-SALW żejda permezz tad-deformazzjoni mekkanika irriversibbli. Sejħa internazzjonali għall-offerti hija ppjanata li titħabbar fil-bidu tal-2014 biex jiġu akkwistati ġeżżieża idrawliċi speċjalizzati. Il-ħolqien ta' kapaċitajiet nazzjonali għar-rimi ta' SALW żejda permezz ta' metodi ta' qerda kosteffettivi huwa wkoll mistenni li jtaffi b'mod konsiderevoli r-riskji tas-sigurtà fl-Asja Ċentrali fis-sitwazzjoni "ta' wara l-2014", speċjalment fil-kuntest tas-sigurtà fraġli fin-Nofsinhar tal-Kirgiżistan. B'mod parallel mal-ittestjar li għaddej bħalissa tal-verżjoni pilota ta' software speċjali dwar iż-żamma elettronika ta' rekords tas-SALW u l-munizzjon mill-Ministeri tad-Difiża tal-Albanija, il-BiH, il-Kazakistan, il-Kirgiżistan, ir-Repubblika tal-Moldova, il-Montenegro, is-Serbja u t-Taġikistan, u l-ewwel feedback pożittiv riċevut minn għadd ta' stati msemmijin hawn fuq, is-software ġie aġġustat biex jintuża taħt is-sistema operattiva Linux "Ubuntu 13.04". Issa huwa disponibbli bir-Russu, bl-Ingliż, bir-Rumen/Moldovan, u bil-lingwi Serbo-Kroati, u jista' wkoll jiġi tradott bi kwalunkwe lingwa oħra. Għadd ta' Stati parteċipanti oħrajn tal-OSKE esprimew interess fl-esplorazzjoni tas-software ladarba jkunu disponibbli b'lingwi xierqa, u l-Armenja ngħatat liċenzja tal-utent biex tittestja s-software. Matul it-tieni nofs tal-2013, l-implimentazzjoni tad-Deċiżjoni tal-Kunsill 2012/121/PESK b'appoġġ għall-attivitajiet biex jiġu promossi d-djalogu u l-kooperazzjoni UE-Ċina-Afrika dwar il-kontrolli ta' armi konvenzjonali kkontribwixxiet għal sensibilizzazzjoni akbar u djalogu fil-fond fost is-soċjetà ċivili, l-industrija, u r-rappreżentanti tal-gvern taċ-Ċina, l-UE, u l-Istati Afrikani dwar il-ġlieda kontra l-kummerċ illeċitu u l-akkumulazzjoni eċċessiva ta' SALW fl-Afrika tal-Lvant u l-proċess ATT. Saru aktar minn 30 laqgħa bilaterali fl-Afrika, iċ-Ċina u l-Istati Membri tal-UE, inklużi laqgħat mal-Kapijiet ta' 11-il missjoni diplomatika Afrikana f'Bejġing (ir-Rwanda, il-Kenja, l-Etjopja, it-Tanzanija, it-Togo, il-Burundi, is-Senegal, Ġibuti, in-Niġerja, l-Afrika t'Isfel u l-Gana), li għalihom attendew ukoll id-Direttur tal-Punt Fokali Nazzjonali Kenjan dwar is SALW(KNFP) u d-Direttur Eżekuttiv taċ-Ċentru Reġjonali dwar Armi Żgħar (RECSA). Id-diskussjonijiet iffokaw fuq il-kondiviżjoni tal-esperjenzi u t-tagħlimiet meħudin fl-indirizzar tal-firxa tas-SALW fl-Afrika tal-Lvant permezz ta' strumenti nazzjonali u reġjonali u fuq l-iżviluppi relatati mal-proċess ATT. F'Settembru 2013, is-sejbiet preliminari ta' rapport intern dwar provvisti ta' armi u munizzjon lil forzi ribelli fis-Sudan t'Isfel, li kienu ġew prodotti wara missjoni ta' inkjesta tal-Grupp ta' Ħidma ta' Esperti mill-Afrika, iċ-Ċina u l-UE (EWG) fis-Sudan t'Isfel f'Ġunju 2013, ġew ippreżentati f'Bejġing matul laqgħat ma' gruppi ta' riflessjoni, esperti militari u rappreżentanti tal-industrija tad-difiża Ċiniżi. Ir-raba' laqgħa tal-EWG saret fl-14 ta' Novembru 2013 fi Brussell, immedjatament wara seminar ta' djalogu ta' politika, li sar fit-13 ta' Novembru 2013. Dan tal-aħħar attira 45 parteċipant, inklużi l-membri tal-EWG, uffiċjali mill-UE, iċ-Ċina, l-Istati Membri tal-UE, il-Kummissjoni tal-Unjoni Afrikana (KUA) u organizzazzjonijiet intergovernattivi bħar-RECSA, flimkien ma' akkademiċi, gruppi ta' riflessjoni u esperti tal-NGOs internazzjonali. Huma kkondividew perspettivi dwar l-isfidi u l-opportunitajiet ewlenin fl-indirizzar tas-SALW illeċiti fl-Afrika tal-Lvant u għamlu rakkomandazzjonijiet għal azzjonijiet kollaborattivi bejn l-Afrika, iċ-Ċina u l-UE fuq il-post. Fis-27 ta' Settembru 2013, il-membru tal-EWG Amb. Ochieng Adala ta lekċer fl-Università ta' Pekin dwar il-kummerċ illeċitu f'armi konvenzjonali, u d-diversi miżuri li qed jiġu introdotti mill-Afrika u l-komunità internazzjonali biex jipprevjenu l-akkumulazzjoni eċċessiva u destabilizzanti ta' armi konvenzjonali, partikolarment is-SALW. Il-lekċer laqqgħet 40 student u professur, u ġiet segwita minn dibattitu mqanqal dwar l-effettività tal-ATT, dwar il-lakuni tas-sistemi attwali ta' kontroll tal-esportazzjoni ta' armi, u dwar l-attakk fuq il-Westgate Mall f'Najrobi. Għadd ta' parteċipanti Afrikani, Ċiniżi u mill-UE li kienu involuti fl-attivitajiet imsemmija hawn fuq, esprimew l-appoġġ qawwi tagħhom għall-ħidma mwettqa s'issa, fejn ferħu ħafna għall-kisbiet tal-EWG filwaqt li tennew l-importanza li l-proġett jimxi 'l quddiem, biex dak li nkiseb jiġi kkonsolidat u ssir azzjoni konkreta fuq il-post. Kien hemm impenn akbar min-naħa taċ-Ċina, inkluż minn esperti militari ta' livell għoli li, flimkien mal-kontropartijiet Afrikani tagħhom, involvew ruħhom f'diskussjonijiet diretti, franki u prattiċi dwar kif l-aħjar li jikkooperaw fl-indirizzar tas-SALW u l-munizzjon illeċiti. B'mod partikolari, l-evidenza ppreżentata rigward. SALW u munizzjon magħmulin miċ-Ċiniżi li jispiċċaw f'idejn gruppi ribelli li joperaw ġewwa s-Sudan t'Isfel wasslet għal diskussjonijiet imqanqla dwar kif jipprevjenu d-devjazzjoni ta' armi mis-suq legali għas-suq illegali, inklużi metodi għat-titjib tal-monitoraġġ u l-verifika min-naħa taċ-Ċina tal-użu aħħari tal-kunsinni ta' armi, u l-esperjenza ta' esportaturi oħrajn tal-armi. Il-proġett iġġenera wkoll kopertura sinifikanti mill-mezzi tax-xandir fiċ-Ċina. Kummentarju konġunt tal-EWG li appella liċ-Ċina u pajjiżi oħrajn biex jappoġġaw il-proċess ATT billi b'mod rapidu jiffirmaw l-ATT u jieħdu passi konkreti lejn ir-ratifika tiegħu ġie ppubblikat u ppreżentat f'outlets tal-mezzi tax-xandir Ċiniżi ewlenin, bħal Xinhuanet, Global Times and China Daily. L-assistenza pprovduta fil-qafas tad-Deċiżjoni tal-Kunsill hija parti mill-approċċ komprensiv tal-UE biex jiġi appoġġat il-proċess ta' transizzjoni lejn id-demokrazija, il-paċi u s-sigurtà sostenibbli fil-Libja. Id-Deċiżjoni tal-Kunsill tikkomplementa l-isforzi tal-Missjoni tal-UE ta' Assistenza fil-Fruntieri fil-Libja biex tiġi żviluppata l-kapaċità tal-Libja għat-titjib tas-sigurtà tal-fruntiera tal-art, tal-baħar u tal-ajru tagħhom fuq perijodu ta' żmien qasir, u sabiex tiġi żviluppata strateġija usa' fuq perijodu ta' żmien twil ta' Ġestjoni Integrata tal-Fruntieri (IBM). Din ser tiġi implimentata mill-GIZ, l-Aġenzija Ġermaniża għall-Kooperazzjoni Internazzjonali. Matul il-perijodu ta' rappurtar, fuq talba tas-sħab Libjani, ġiet organizzata żjara ta' studju fil-Ġermanja għad-Dipartiment tal-Armi u l-Munizzjon, l-Inġiniera tal-Armata u għaċ-Ċentru għall-Ġlieda kontra l-Mini fil-Libja (LMAC). Iż-żjara ta' studju inkludiet workshop dwar il-futur ta' attivitajiet tal-PSSM fil-Libja u dimostrazzjonijiet ta' possibbiltajiet għall-qerda industrijali u għażliet ta' riċiklaġġ ta' munizzjon kif ukoll introduzzjoni dwar l-opportunitajiet ta' taħriġ mal-Forzi Armati Ġermaniżi u istituzzjonijiet privati fil-qasam tar-Rimi ta' Artillerija Splussiva (EOD). Bħala riżultat ta' din iż-żjara, ġie ffirmat Memorandum ta' Qbil mad-Dipartiment tal-Armi u l-Munizzjon u l-Inġiniera tal-Armata. Parti minn dan il-MtQ hija t-talba biex jgħinu lid-dipartimenti rispettivi fl-iżvilupp ta' Proċeduri Operattivi Standard (SOPs). Bil-ħsieb li jiġi stabbilit qafas ta' taħriġ dwar kwistjonijiet ta' PSSM, flimkien ma' konsulent tat-taħriġ mid-Danish Church Aid (DCA), tnax-il modulu ta' korsijiet differenti ġew rieżaminati u mqabblin mas-SOP internazzjonali rigward ir-Rimi ta' Munizzjon Konvenzjonali (CMD) tan-NU, Britanniku u Ġermaniż, l-EOD u r-regoli u r-regolamenti dwar il-ġestjoni tal-ħażniet tal-munizzjon. Il-materjal ta' taħriġ disponibbli issa huwa konformi mal-istandards internazzjonali u jirrappreżenta bażi professjonali għal taħriġ avvanzat. Il-Memorandum ta' Qbil jiddeskrivi wkoll l-assistenza bi pjan ta' taħriġ preliminari. Il-pjan ser jiġi ffinalizzat fl-2014, u ser jirriżulta f'taħriġ għal uffiċjali u, sussegwentement, għal uffiċjali mhux ikkummissjonati tad-Dipartiment tal-Armi u l-Munizzjon u l-Inġiniera tal-Armata. Il-partijiet kollha involuti qablu li t-taħriġ għandu jkun ibbażat fuq l-istandards internazzjonali tan-NU tal-IATG (Linji Gwida Tekniċi dwar il-Munizjoni Internazzjonali). Id-Dipartiment tal-Armi u l-Munizzjon u l-Inġiniera tal-Armata Libjani qablu wkoll li jiżviluppaw żona ta' taħriġ b'alternattivi differenti għal ħażna temporanja tal-munizzjon, inkluż il-bini ta' tliet strutturi differenti li jintużaw min-NATO għall-ħażna taż-żona, u l-GIZ ingħatat uffiċjalment il-kompitu li tassisti lid-Dipartiment tal-Armi u l-Munizzjon u l-Inġiniera tal-Armata Libjani fil-konsultazzjoni dwar it-tagħmir eżistenti u t-tagħmir meħtieġ addizzjonalment. Barra minn hekk, ġew iffirmati kuntratti mad-DCA biex jiġu akkwistati u distribwiti lokkijiet tal-pistoli u armarji tal-armi f'Misrata u mal-Grupp Konsultattiv tal-Mini (MAG) biex jiġi appoġġat il-forniment ta' siti tal-ħżin temporanju ta' armi u munizzjon, inkluż it-taħriġ tal-persunal fil-ġestjoni tas-siti tal-ħżin tal-armi u l-munizjon. Proġett ieħor f'dan il-komponent ser jiġi wkoll implimentat permezz tal-Grupp Konsultattiv tal-Mini u ser jibda l-attivitajiet f'Jannar 2014 biex jgħin sabiex tkompli titnaqqas it-theddida umanitarja maħluqa mill-ERW u biex jiżdiedu l-prattiki u l-imġiba sikuri ta' komunitajiet affettwati mill-ERW u mis-SALW. Fl-aħħar nett, f'Marzu 2014, Small Arms Survey ser tibda proġett ieħor iffinanzjati mill-komponent tal-IfS għal perijodu ta' żmien qasir biex tikkontribwixxi għall-iżvilupp ta' kapaċitajiet tal-awtoritajiet Libjani biex jipprovdu s-sigurtà interna u s-sigurtà pubblika. L-objettivi speċifiċi tiegħu huma li jinbnew kapaċitajiet nazzjonali biex jiġu ddisinjati, evalwati u analizzati interventi fis-settur tas-sigurtà u li jipprovdi appoġġ biex jiġu żviluppati strateġiji u pjanijiet operazzjonali biex tiġi indirizzata s-sigurtà Komunitarja, potenzjalment inkluż ukoll it-theddid għas-sigurtà maħluq mis-SALW. L-UE kompliet ukoll bl-implimentazzjoni ta' proġett li jappoġġa l-Programm għall-Kontroll tal-Armi Ħfief u ta' Kalibru Żgħir tal-Amerika Ċentrali (CASAC). Permezz tal-komponent fit-tul tal-Istrument għall-Istabbiltà, il-proġett, li preċedentement kien implimentat mill-UNDP, daħal fit-tieni fażi tiegħu ta' appoġġ f'Settembru 2012 bil-Kummissjoni ta' Sigurtà tas-Sistema ta' Integrazzjoni tal-Amerika Ċentrali (SICA) bħala l-imsieħeb implimentattiv tagħha. Il-kontribut tal-proġett tal-UE għall-inizjattiva tal-CASAC għandu l-għan li tiġi stabbilita l-fondazzjoni għal struttura reġjonali u strateġija fit-tul għall-ġlieda kontra t-traffikar illeċitu ta' armi fl-Amerika Ċentrali, fuq livell kemm nazzjonali kif ukoll reġjonali. Il-proġett huwa implimentat fl-Amerika Ċentrali u l-pajjiżi ġirien, inkluż ir-reġjun tal-Karibew (b'fokus partikolari fuq il-Beliże, il-Gwatemala, El Salvador, il-Ħonduras, in-Nikaragwa, il-Kosta Rika u l-Panama). L-attivitajiet prinċipali jinkludu kampanji u konferenzi reġjonali u nazzjonali għas-sensibilizzazzjoni tal-pubbliku, it-tisħiħ tal-mekkaniżmi ta' koordinazzjoni nazzjonali u s-sistemi ta' reġistrar, u proġetti transkonfinali kif ukoll taħriġ f'diversi oqsma. Fl-istess ħin, l-UE bħalissa qed telabora wkoll Deċiżjoni tal-Kunsill possibbli b'appoġġ għal aktar attivitajiet komplementari dwar il-kontroll tas-SALW fl-Amerika Ċentrali sabiex jiġu speċifikament indirizzati l-objettivi tal-PESK ta' ħidma meħtieġa li għandħa titwettaq b'mod konġunt miċ-Ċentru Reġjonali tan-NU għall-Paċi, id-Diżarm u l-Iżvilupp fl-Amerika Latina u l-Karibew (UNLIREC) u l-CASAC sabiex jiġu miġġielda b'suċċess l-akkumulazzjoni u t-traffikar illeċiti tas-SALW u l-munizzjon f'dan ir-reġjun. F'isem l-Istat Ungeriż, il-Ministru għall-Iżvilupp Nazzjonali ("l-Awtorità Kontraenti" jew "il-Ministru") bħala l-Ministru responsabbli għall-minjieri u għas-superviżjoni tal-assi tal-istat b'dan qed toħroġ sejħa pubblika għall-offerti għall-ipprospettar, l-estrazzjoni u l-isfruttar tal-enerġija ġeotermali skont kuntratt ta' konċessjoni abbażi tal-Att CXCVI tal-2011 dwar l-assi nazzjonali ("l-Att dwar l-Assi Nazzjonali"), l-Att XVI tal-1991 dwar il-Konċessjonijiet ("l-Att dwar il-Konċessjonijiet") u l-Att XLVIII tal-1993 dwar il-minjieri ("l-Att dwar il-Minjieri"), soġġetta għall-kundizzjonijiet li ġejjin. Il-Ministru se tippubblika sejħa għall-offerti, għall-aġġudikazzjoni tal-offerti u għall-konklużjoni tal-kuntratt ta' konċessjoni f'kooperazzjoni mal-Uffiċċju Ungeriż għall-Minjieri u l-Ġeoloġija (Magyar Bányászati és Földtani Hivatal) skont l-Att dwar il-Konċessjonijiet u l-Att dwar il-Minjieri. L-offerti li jissodisfaw l-ispeċifikazzjonijiet tas-sejħa għall-offerti se jiġu evalwati mill-Kumitat tal-Evalwazzjoni mwaqqaf mill-Ministru. Il-lingwa tal-proċedura tas-sejħa għall-offerti hija l-Ungeriż. Il-parteċipazzjoni fil-proċedura tas-sejħa għall-offerti hija miftuħa għal kwalunkwe persuna fiżika domestika jew barranija u għal kwalunkwe organizzazzjoni trasparenti fit-tifsira tal-Att dwar l-Assi Nazzjonali, sakemm dawn jissodisfaw l-ispeċifikazzjonijiet tas-sejħa għall-offerti; offerti konġunti huma permessi wkoll. Fil-każ ta' offerti konġunti għal din l-attività ta' konċessjoni, l-offerenti jridu jinnominaw wieħed minnhom bħala rappreżentant, imma jassumu obligazzjoni in solidum għall-eżekuzzjoni tal-kuntratt tal-konċessjoni. Skont il-proċedura tas-sejħa għall-offerti, l-offerenti domestiċi u barranin se jiġu trattati fuq bażi ugwali. Għall-finijiet tat-twettiq tal-attività soġġetta għall-konċessjoni, bl-użu tar-riżorsi tiegħu stess, l-offerent li jiffirma l-kuntratt tal-konċessjoni ("id-Detentur tal-Konċessjoni") fi żmien 90 jum mill-iffirmar, irid jistabbilixxi kumpanija bl-uffiċju rreġistrat tagħha fl-Ungerija ("il-Kumpanija tal-Konċessjoni"); id-Detentur tal-Konċessjoni jrid iżomm il-maġġoranza tal-ishma, l-interessi tan-negozju u d-drittijiet ta' votazzjoni fil-kumpanija fil-ħin li din titwaqqaf u sakemm iddum, u, bħala l-proprjetarju għandu jinfurza r-rekwiżiti speċifikati fil-kuntratt ta' konċessjoni fi ħdan il-Kumpanija tal-Konċessjoni. Il-Kumpanija tal-Konċessjoni se tgawdi d-drittijiet u se tkun soġġetta għall-obbligi skont il-kuntratt tal-konċessjoni bħala l-operatur tal-minjieri. It-tul taż-żmien tal-konċessjoni: Perjodu ta' 35 sena mid-dħulf is-seħħ tal-kuntratt tal-konċessjoni; il-perjodu oriġinali jista' jiġi estiż darba mingħajr l-ebda sejħa oħra għall-offerti għal massimu ta' nofs it-tul ta' żmien oriġinali tiegħu jekk id-Detentur tal-Konċessjoni u l-Kumpanija tal-Konċessjoni jkunu kkonformaw mal-obbligi kollha tagħhom skont il-kuntratt u fil-ħin. Id-dejta dwar iż-żona magħżula għall-konċessjoni: Il-koordinati tal-punt tal-fruntiera li jiddelimitaw iż-żona magħżula għall-konċessjoni jinsabu fis-Sistema tal-Projezzjoni Uniformi Nazzjonali billi wieħed jikklikkja fuq "Koncesszió" fuq is-sit elettroniku tal-Uffiċċju Ungeriż għall-Minjieri u l-Ġeoloġija (www.mbfh.hu) u fuq is-sit elettroniku tal-Ministeru għall-Iżvilupp Nazzjonali (www.kormany.hu/hu/nemzeti-fejlesztesi-miniszterium). It-tariffa minima netta tal-konċessjoni: HUF 27 500 000 (sebgħa u għoxrin miljun u ħames mitt elf forint) flimkien mal-VAT, imma fil-proċedura tas-sejħa għall-offerti tista' tiddaħħal offerta għal ammont iffissat akbar. Hekk kif ir-riżultat jiġi ppubblikat, l-offerent rebbieħ għandu jħallas it-tariffa tal-konċessjoni għal dak l-ammont, skont il-mod u sad-data speċifikata fil-kuntratt tal-konċessjoni. Il-parteċipazzjoni fil-proċedura tas-sejħa għall-offerti ta' konċessjoni hija soġġetta għal ħlas ta' tariffa għall-parteċipazzjoni ta' HUF 1 500 000 (miljun u ħames mitt elf forint) flimkien mal-VAT; dan l-ammont għandu jitħallas skont il-mod speċifikat fid-Dokument tas-Sejħa għall-Offerti. Minbarra li jħallsu t-tariffa għall-parteċipazzjoni, biex l-offerti tagħhom ikunu validi, l-offerenti jridu jippreżentaw garanzija tal-offerta ta' HUF 15 000 000 (ħmistax-il miljun forint), sa ġurnata qabel id-data tal-iskadenza għas-sottomissjoni tal-offerti, bħala garanzija li l-offerta hija vinkolanti. Il-garanzija tal-offerta mħallsa tkun konfiskata mill-Awtorità Kontraenti jekk l-offerent jirtira jew jekk l-offerent jirbaħ iżda mbagħad ma jikkonkludix il-kuntratt jew jonqos milli jħallas il-prezz tal-konċessjoni offruta, għall-ammont, skont il-mod u sad-data tal-iskadenza stipulata fil-kuntratt. Il-garanzija tal-offerta għandha titħallas skont il-mod speċifikat fid-Dokument tas-Sejħa għall-Offerti. Ir-rata tad-dritt dovut għall-użu ta' propjetà tal-minjieri li għandha titħallas abbażi tal-kuntratt tal-konċessjoni se tkun ta' 2 % skont id-deċiżjoni tal-Ministru; tista' tiddaħħal offerta għad-dritt dovut għall-użu ta' propjetà tal-minjieri ogħla fil-proċedura tas-sejħa għall-offerti, li jekk miftiehma tiġi rreġistrata fil-kuntratt tal-konċessjoni u għandha titħallas għat-tul ta' żmien tal-konċessjoni. Il-kundizzjonijiet legali, finanzjarji, tekniċi u kundizzjonijiet oħra u informazzjoni dwar il-proċedura tas-sejħa għall-offerti jinsabu fid-Dokument tas-Sejħa għall-Offerti. Id-Dokument tas-Sejħa għall-Offerti jista' jinġabar mill-Uffiċċju għas-Servizz tal-Klijenti tal-Uffiċċju Ungeriż għall-Minjieri u l-Ġeoloġija (Columbus utca 17-23, 1145 Budapest; telefon: +36 13012900) fil-jiem tax-xogħol bejn it-8:00 ta' filgħodu u s-2:00 ta' waranofsinhar sal-jum ta' qabel l-iskadenza għas-sottomissjoni fuq preżentazzjoni ta' prova dokumentarja adegwata li l-prezz tax-xiri għad-Dokument tas-Sejħa għall-Offerti jkun tħallas. L-Uffiċċju Ungeriż għall-Minjieri u l-Ġeoloġija se jagħti lix-xerrej ċertifikat f'ismu li jikkonferma li rċieva d-Dokument tas-sejħa għall-Offerti. Għall-finijiet li jiġi kkuntattjat u jirċievi l-komunikazzjonijiet, meta jixtri d-Dokument tas-Sejħa għall-Offerti, ix-xerrej għandu wkoll jissottometti Karta ta' Identifikazzjoni tal-Offerent tal-Konċessjoni, li tista' titniżżel mis-sit tal-Internet tal-Uffiċċju Ungeriż għall-Minjieri u l-Ġeoloġija (www.mbfh.hu – billi wieħed jikklikkja fuq l-opzjoni "Koncessziós pályázatok közzététele" ["Divulgazzjoni tal-offerta tal-konċessjoni"] taħt "Koncesszió"). Il-prezz tax-xiri tad-Dokument tas-Sejħa għall-Offerti huwa HUF 100 000 (mitt elf forint) flimkien mal-VAT, li għandu jitħallas bi trasferiment lejn il-kont Nru 10032000-01417179-00000000 tal-Uffiċju Ungeriż għall-Minjieri u l-Ġeoloġija. Il-messaġġ li jakkumpanja t-trasferiment irid jagħti l-kodiċi BATGTDV u l-isem tal-persuna li qed tixtri d-Dokument tas-Sejħa għall-Offerti. Il-prezz tax-xiri għad-Dokument tas-Sejħa għall-Offerti ma jistax jitħallas fi flus kontanti u mhuwiex rimborżabbli la parzjalment u lanqas mod sħiħ. L-offerti jistgħu jitressqu biss minn persuni li xtraw id-Dokument tas-Sejħa għall-Offerti u li ħallsu kemm it-tariffa tal-parteċipazzjoni u kemm il-garanzija tal-offerta. L-offerti għandhom jiġu sottomessi personalment fl-ewwel jum tax-xogħol wara 90 jum mill-pubblikazzjoni tas-sejħa għall-offerti fil-gazzetti Ungeriżi bejn l-10:00 u 12:00 fl-Uffiċċju għas-Servizz tal-Klijenti tal-Uffiċċju Ungeriż għall-Minjieri u l-Ġeoloġija (indirizz: Columbus utca 17-1145, 23 Budapest) bl-Ungeriż, kif speċifikat fid-Dokument tas-Sejħa għall-Offerti. Hekk kif tiġi sottomessa, l-offerta ssir vinkolanti fuq l-offerent u tibqa' vinkolanti sakemm il-proċedura tas-sejħa għall-offerti tispiċċa. L-offerenti ma jistgħux jeskludu r-responsabbiltà għan-nuqqas ta' konformità mal-offerta tagħhom. Il-Ministru tirriżerva d-dritt li tiddikjara li l-proċedura tas-sejħa għall-offerti għall-konċessjoni ma kinitx ta' suċċess. L-ebda pretensjoni li tirriżulta mid-dikjarazzjoni li l-proċedura tas-sejħa għall-offerti ma kinitx ta' suċċess ma tista' titressaq kontra l-Ministru, l-Istat Ungeriż rappreżentat mill-Ministru, jew mill-Ministeru għall-Iżvilupp bħala l-post tax-xogħol tal-Ministru. L-offerent rebbieħ jakkwista d-dritt esklussiv għall-ipprospettar, l-esplorazzjoni u l-isfruttar tal-enerġija ġeotermali fiż-żona magħżula għall-konċessjoni għat-tul ta' żmien tal-konċessjoni permezz tal-Kumpanija tal-Konċessjoni, stabbilita b'mod obbligatorju għal dak l-iskop. Ladarba d-deċiżjoni li tistabbilixxi l-limitu tal-protezzjoni ġeotermali tkun finali u infurzabbli, id-dritt tal-konċessjoni għaż-żona għall-ipprospettar se tkun limitata għaż-żona ta' konfini tal-protezzjoni ġeotermali. Kull offerent jista' jissottometti offerta waħda biss. Il-limitu taż-żmien għall-aġġudikazzjoni tal-offerti tal-konċessjoni: disgħin jum mill-iskadenza għas-sottomissjoni tal-offerti. L-Awtorità Kontraenti se tiżgura kundizzjonijiet ugwali u mhi se tapplika l-ebda kriterju preferenzjali. Il-kriterji tal-aġġudikazzjoni tal-offerta: Il-kriterji tal-valutazzjoni dwar il-kontenut tal-Programm ta' Xogħol ta' Riċerka soġġetta għall-konċessjoni: it-tfassil ta' programm li jimmira għall-massimu tal-ipprospettar tal-enerġija ġeotermali u li jfittex it-twettiq tal-prospettar b'mod kemm jista' jkun komprensiv u fuq firxa kemm jista' jkun wiesgħa fis-sit tal-konċessjoni; l-ammont allokat għar-riċerka; it-tul ta' żmien ippjanat għar-riċerka; il-kwantità proġettata tal-enerġija ġeotermali li tista' tiġi estratta, kemm huma aġġornati s-soluzzjonijiet tekniċi previsti, il-miżuri previsti għall-protezzjoni tal-ambjent u l-prevenzjoni u t-tnaqqis tal-ħsara matul ix-xogħol soġġett għal konċessjoni. Kriterji tal-valutazzjoni dwar il-kapaċità tal-offerent biex iwettaq il-kuntratt ta' konċessjoni: il-qagħda finanzjarja tal-offerent, id-disponibbiltà tar-riżorsi meħtieġa biex jiġi ffinanzjat ix-xogħol li għandu jitwettaq skont il-konċessjoni, u l-proporzjon ta' dan li kien allokat minn riżorsi proprji, il-valur totali tax-xogħol imwettaq b'rabta mal-ipprospettar, l-estrazzjoni u l-isfruttar tal-enerġija ġeotermali. Il-kriterji ta' valutazzjoni li għandhom x'jaqsmu mal-obbligi tal-pagament meħuda fil-kuntratt tal-konċessjoni: it-tariffa netta tal-konċessjoni offruta tkun iktar mit-tariffa minima tal-konċessjoni stabbilita mill-Ministru, id-daqs tar-royalty tal-minjieri offrut ikun ikbar mir-royalty minimu tal-minjieri stabbilit mill-Ministru. Il-kriterji tal-aġġudikazzjoni dettaljati u l-leġiżlazzjoni li tirregola l-proċedura tal-awtorizzazzjoni tax-xogħol ta' konċessjoni u kif għandu jsir u jitlesta huma speċifikati fid-Dokument tas-Sejħa għall-Offerti. Il-kuntratt tal-konċessjoni Il-kuntratt tal-konċessjoni għandu jiġi konkluż fi żmien 60 jum wara li jitħabbar ir-riżultat. Dan il-limitu ta' żmien jista' jiġi estiż mill-Ministru darba biss, b'massimu ta' 60 jum. L-offerent rebbieħ huwa intitolat li jwettaq l-attività ekonomika esklussiva kkontrollata mill-istat (l-ipprospettar, l-esplorazzjoni u l-isfruttar tal-enerġija ġeotermali f'żona delimitata) permessa skont il-konċessjoni għat-tul ta' żmien tal-konċessjoni skont il-leġiżlazzjoni rilevanti u l-kuntratt tal-konċessjoni. L-abbozz tal-kuntratt tal-konċessjoni huwa mehmuż mad-Dokument ta-Sejħa għall-Offerti. L-informazzjoni dwar il-proċedura tas-sejħa għall-offerti tista' tintalab esklussivament bl-Ungeriż, bil-miktub wara li jinxtara d-Dokument tas-Sejħa għall-Offerti, skont il-mod stipulat fid-Dokument tas-Sejħa għall-Offerti; Ir-risposti ser ikunu disponibbli għall-partijiet kollha mill-Uffiċċju Ungeriż għall-Minjieri u l-Ġeoloġija bl-użu tal-indirizz tal-e-Mail indikat fuq il-Karta ta' Identifikazzjoni tal-Offerent sottomessa meta jinxtara d-Dokument tas-Sejħa għall-Offerti. Budapest, Ġunju 2014. F'isem l-istat Ungeriż, il-Ministru għall-Iżvilupp Nazzjonali ("l-Awtorità Kontraenti" jew "il-Ministru") bħala l-Ministru responsabbli għall-minjieri u għas-superviżjoni ta' assi statali b'dan joħroġ sejħa pubblika għall-offerti għall-ipprospettar, l-esplorazzjoni u l-produzzjoni tal-idrokarburi b'kuntratt ta' konċessjoni abbażi tal-Att CXCVI tal-2011 dwar l-assi nazzjonali ("l-Att dwar l-Assi Nazzjonali"), l-Att XVI tal-1991 dwar il-Konċessjonijiet ("l-Att dwar il-Konċessjonijiet") u l-Att XLVIII tal-1993 dwar il-minjieri ("l-Att dwar il-Minjieri"), soġġett għall-kundizzjonijiet li ġejjin. Il-Ministru se jippubblika s-sejħa għall-offerti, għall-aġġudikazzjoni tal-offerti u għall-konklużjoni tal-kuntratt ta' konċessjoni b'kooperazzjoni mal-Uffiċċju Ungeriż għall-Minjieri u l-Ġeoloġija (Magyar Bányászati és Földtani Hivatal) skont l-Att dwar il-Konċessjonijiet u l-Att dwar il-Minjieri. L-offerti li jissodisfaw l-ispeċifikazzjonijiet tas-sejħa għall-offerti se jiġu evalwati minn Kumitat ta' Evalwazzjoni mwaqqaf mill-Ministru. Il-lingwa tal-proċedura tas-sejħa għall-offerti hija l-Ungeriż. Għall-finijiet tat-twettiq tal-attività soġġett għall-konċessjoni, bl-użu tar-riżorsi proprji tiegħu, l-offerent li jiffirma l-kuntratt tal-konċessjoni ("id-Detentur tal-Konċessjoni") fi żmien 90 jum mill-iffirmar, irid iwaqqaf kumpanija bl-uffiċċju rreġistrat tiegħu fl-Ungerija ("il-Kumpanija ta' Konċessjoni"), id-Detentur tal-Konċessjoni jrid ikollu l-maġġoranza tal-ishma, l-interessi tan-negozju u d-drittijiet ta' votazzjoni fil-kumpanija fil-ħin li din titwaqqaf u sakemm iddum, u, bħala l-proprjetarju għandu jinfurza r-rekwiżiti speċifikati fil-kuntratt ta' konċessjoni fi ħdan il-Kumpanija tal-Konċessjoni. Il-Kumpanija tal-Konċessjoni se tgawdi d-drittijiet u se tkun soġġetta għall-obbligi tal-kuntratt ta' konċessjoni bħala l-operatur tal-minjieri. It-tul ta' żmien tal-konċessjoni: Perjodu ta' 20 sena mid-dħul fis-seħħ tal-kuntratt ta' konċessjoni; il-perjodu oriġinali jista' jiġi estiż darba mingħajr l-ebda sejħa oħra għall-offerti, għal massimu ta' nofs it-tul ta' żmien oriġinali tiegħu jekk id-Detentur tal-Konċessjoni u l-Kumpanija tal-Konċessjoni jkunu kkonformaw fil-ħin mal-obbligi kollha tagħhom skont il-kuntratt. Id-dejta dwar iż-żona magħżula għall-konċessjoni: Il-koordinati tal-punt tal-fruntiera li jiddelimitaw iż-żona magħżula għall-konċessjoni huma disponibbli fis-Sistema tal-Projezzjoni Uniformi Nazzjonali billi wieħed jikklikkja fuq "Koncesszió" fuq is-sit elettroniku tal-Uffiċċju Ungeriż għall-Minjieri u l-Ġeoloġija (www.mbfh.hu) u fuq is-sit elettroniku tal-Ministeru għall-Iżvilupp Nazzjonali (www.kormany.hu/hu/nemzeti-fejlesztesi-miniszterium). Miżata minima netta tal-konċessjoni: HUF 204 000 000 (mitejn u ebgħa miljun forint) flimkien mal-VAT, imma tista' tiddaħħal offerta għal ammont fiss akbar fil-proċedura tas-sejħa għall-offerti. Hekk kif jiġi ppubblikat ir-riżultat, l-offerent rebbieħ għandu jħallas il-miżata tal-konċessjoni għal dak l-ammont, skont il-mod u sad-data speċifikata fil-kuntratt ta' konċessjoni. Il-parteċipazzjoni fil-procedura tas-sejħa għall-offerti ta' konċessjoni hija soġġetta għall-ħlas ta' miżata għall-parteċipazzjoni ta' HUF 10 000 000 (għaxar miljun forint) flimkien mal-VAT; dan l-ammont għandu jitħallas skont il-mod speċifikat fid-Dokument tal-Offerta. Minbarra li jħallsu l-miżata tal-parteċipazzjoni, biex l-offerti tagħhom ikunu validi l-offerenti jridu jippreżentaw garanzija tal-offerta ta' HUF 50 000 000 (ħamsin miljun forint), sal-jum ta' qabel id-data tal-iskadenza tas-sottomissjoni tal-offerti, bħala garanzija li l-offerta hija vinkolanti. Il-garanzija tal-offerta mħallsa tiġi kkonfiskata mill-Awtorità Kontraenti jekk l-offerent jirtira jew jekk l-offerent jirnexxilu jikseb il-kuntratt iżda mbagħad ma jikkonkludix il-kuntratt jew jonqos milli jħallas il-prezz tal-konċessjoni offrut, għall-ammont, skont il-mod u sad-data tal-iskadenza stipulati fil-kuntratt. Il-garanzija tal-offerta għandha titħallas skont il-mod speċifikat fid-Dokument tal-Offerta. Ir-rata tar-royalty tal-minjieri pagabbli fuq il-bażi tal-kuntratt ta' konċessjoni se tkun 19 % skont id-deċiżjoni tal-Ministru; tista' tiddaħħal offerta għal royalty tal-minjieri ogħla fil-proċedura tas-sejħa għall-offerti, li jekk tiġi miftiehema tiġi rreġistrata fil-kuntratt ta' konċessjoni u għandha titħallas għat-tul ta' żmien tal-konċessjoni. Il-kundizzjonijiet legali, finanzjarji, tekniċi u kundizzjonijiet u informazzjoni oħra dwar il-proċedura tas-sejħa għall-offerti jinsabu fid-Dokument tal-Offerta. Id-Dokument tal-Offerta jista' jinġabar mill-Uffiċċju għas-Servizz tal-Klijenti tal-Uffiċċju Ungeriż għall-Minjieri u l-Ġeoloġija (Columbus utca 17-23, 1145 Budapest; telefown: +36 13012900) fil-jiem tax-xogħol bejn it-8:00 ta' filgħodu u s-2:00 ta' waranofsinhar sal-jum ta' qabel l-iskadenza tas-sottomissjoni fuq preżentazzjoni ta' prova dokumentarja adegwata li l-prezz tax-xiri tad-Dokument tal-Offerta jkun tħallas. L-Uffiċċju Ungeriż għall-Minjieri u l-Ġeoloġija se jagħti ċertifikat f'ismu lix-xerrej, biex jikkonferma li rċieva d-Dokument tal-Offerta. Biex jiġi kkuntattjat u biex jirċievi l-komunikazzjonijiet, meta jixtri d-Dokument tal-Offerta, ix-xerrej għandu wkoll jissottometti Karta ta' Identifikazzjoni tal-Offerent tal-Konċessjoni, li tista' titniżżel mis-sit tal-Internet tal-Uffiċċju Ungeriż għall-Minjieri u l-Ġeoloġija (www.mbfh.hu — billi wieħed jikklikkja fuq l-opzjoni "Koncessziós pályázatok közzététele" ["Divulgazzjoni tal-offerta ta' konċessjoni"] taħt "Koncesszió"). Il-prezz tax-xiri tad-Dokument tal-Offerta huwa HUF 100 000 (mitt elf forint) flimkien mal-VAT, li għandu jitħallas bi trasferiment fil-kont Nru 10032000-01417179-00000000 l tal-Uffiċċju Ungeriż għall-Minjieri u l-Ġeoloġija. Il-messaġġ li jakkumpanja t-trasferiment irid jagħti l-kodiċi NDUCHDV u l-isem tal-persuna li qed tixtri d-Dokument tal-Offerta. Il-prezz tax-xiri tad-Dokument tal-Offerta ma jistax jitħallas fi flus u ma jiġix rimborżat la parzjalment u lanqas b'mod sħiħ. L-offerti jistgħu jitressqu biss minn persuni li jkunu xtraw id-Dokument tal-Offerta u li jkunu ħallsu kemm il-miżata tal-parteċipazzjoni kif ukoll il-garanzija tal-offerta. L-offerti għandhom jiġu sottomessi personalment fil-1 ta' Ottubru 2014 bejn l-10:00 u n-12:00 fl-uffiċċju tas-Servizz mal-Klijenti tal-Uffiċċju Ungeriż għall-Minjieri u l-Ġeoloġija (indirizz: Columbus utca 17-23, 1145 Budapest) bl-Ungeriż, kif speċifikat fid-Dokument tal-Offerta. Hekk kif tiġi sottomessal-offerta, hija ssir vinkolanti fuq l-offerent u tibqa' vinkolanti sakemm tintemm il-proċedura tas-sejħa għall-offerti. L-offerenti ma jistgħux ma jaċċettawx ir-responsabbiltà jekk jonqsu milli josservaw il-kundizzjonijiet tal-offerta tagħhom. Il-Ministru jirriżerva d-dritt li jiddikjara li l-proċedura tas-sejħa għall-offerti għall-konċessjoni ma rnexxitx. Jekk il-proċedura tas-sejħa għall-offerti ma tirnexxix, ma tista' titressaq l-ebda pretensjoni kontra l-Ministru, l-Istat Ungeriż irrappreżentat mill-Ministru, jew mill-Ministeru għall-Iżvilupp bħala l-post tax-xogħol tal-Ministru. L-offerent rebbieħ jakkwista d-dritt esklussiv għall-ipprospettar, l-esplorazzjoni u l-produzzjoni tal-idrokarburi fiż-żona magħżula għall-konċessjoni għat-tul ta' żmien tal-konċessjoni permezz tal-Kumpanija tal-Konċessjoni, mwaqqfa b'mod obbligatorju għal dak l-iskop. Ladarba ssir finali u infurzabbli d-deċiżjoni li tistabbilixxi s-sit tal-minjiera, id-dritt tal-konċessjoni fiż-żona għall-ipprospettar se jkun limitat għaż-żona tas-sit tal-minjieri. Kull offerent jista' jissottometti offerta waħda biss. Il-limitu taż-żmien għall-aġġudikazzjoni tal-offerti ta' konċessjoni: 90 jum mill-iskadenza tas-sottomissjoni tal-offerti. L-Awtorità Kontraenti se tiżgura kundizzjonijiet ugwali u mhi se tapplika l-ebda kriterju preferenzjali. Il-kriterji għall-aġġudikazzjoni tal-offerta: Il-kriterji tal-valutazzjoni dwar il-kontenut tal-Programm ta' Xogħol ta' Riċerka soġġett għall-konċessjoni: it-tfassil ta' programm li jimmira għall-massimu ta' pprospettar tal-idrokarburi u li jfittex it-twettiq tal-prospettar b'mod kemm jista' jkun komprensiv u fuq firxa kemm jista' jkun wiesgħa fis-sit tal-konċessjoni; l-ammont allokat għar-riċerka; it-tul ta' żmien ippjanat għar-riċerka; il-kwantità pproġettata tal-idrokarburi li jistgħu jiġu prodotti, kemm huma aġġornati s-soluzzjonijiet tekniċi previsti, il-miżuri previsti għall-protezzjoni tal-ambjent u għall-prevenzjoni u t-tnaqqis tal-ħsara matul ix-xogħol soġġett għall-konċessjoni. Il-kriterji tal-valutazzjoni dwar il-kapaċità tal-offerent li jwettaq il-kuntratt ta' konċessjoni: il-pożizzjoni finanzjarja tal-offerent, id-disponibbiltà tar-riżorsi li hemm bżonn biex jiġi ffinanzjat ix-xogħol li għandu jitwettaq skont il-konċessjoni, u l-proporzjon ta' dan li jkun ġie allokat minn riżorsi proprji, il-valur totali tax-xogħol imwettaq b'konnessjoni ma' minjieri tal-idrokarburi fit-tliet snin ta' qabel is-sejħa għall-offerti. Il-kriterji ta' valutazzjoni li għandhom x'jaqsmu mal-obbligi ta' pagament meħuda fil-kuntratt ta' konċessjoni: il-miżura netta tal-konċessjoni offruta 'l fuq mill-miżura minima tal-konċessjoni stabbilita mill-Ministru, l-ammont li bih ir-royalty tal-minjieri jissupera r-royalty minimu tal-minjieri stabbilit mill-Ministru. Il-kriterji tal-aġġudikazzjoni dettaljati u l-leġiżlazzjoni li tirregola l-proċedura tal-awtorizzazzjoni tax-xogħol ta' konċessjoni u kif għandu jsir u jitlesta, huma speċifikati fid-Dokument tal-Offerta. Il-kuntratt tal-konċessjoni Il-kuntratt tal-konċessjoni għandu jiġi konkluż fi żmien 60 jum wara li jitħabbar ir-riżultat. Dan il-limitu ta' żmien jista' jiġi estiż mill-Ministru darba biss, b'massimu ta' 60 jum. L-offerent rebbieħ huwa intitolat li jwettaq l-attività ekonomika esklussiva kkontrollata mill-istat (l-ipprospettar, l-esplorazzjoni u l-produzzjoni ta' idrokarburi f'żona delimitata), permessa skont il-konċessjoni għat-tul ta' żmien tal-konċessjoni skont il-leġiżlazzjoni rilevanti u l-kuntratt tal-konċessjoni. L-abbozz tal-kuntratt tal-konċessjoni huwa anness mad-Dokument tal-Offerta. L-informazzjoni dwar il-proċedura tal-offerti tista' tinkiseb esklussivament bl-Ungeriż, bil-miktub wara li jkun inxtara d-Dokument tal-Offerta, skont il-mod stipulat fid-Dokument tal-Offerta; it-tweġibiet se jsiru disponibbli għall-partijiet kollha mill-Uffiċċju Ungeriż għall-Minjieri u l-Ġeoloġija billi jintuza l-indirizz elettroniku indikat fuq il-Karta tal-Identifikazzjoni tal-Offerent sottomessa meta nxtara d-Dokument tal-Offerta. Budapest, Ġunju 2014. F'isem l-istat Ungeriż, il-Ministru għall-Iżvilupp Nazzjonali ("l-Awtorità Kontraenti" jew "il-Ministru") bħala l-Ministru responsabbli għall-minjieri u għas-superviżjoni ta' assi statali, b'dan joħroġ sejħa pubblika għall-offerti għall-ipprospettar, l-esplorazzjoni u l-produzzjoni tal-idrokarburi b'kuntratt ta' konċessjoni abbażi tal-Att CXCVI tal-2011 dwar l-assi nazzjonali ("l-Att dwar l-Assi Nazzjonali"), l-Att XVI tal-1991 dwar il-Konċessjonijiet ("l-Att dwar il-Konċessjonijiet") u l-Att XLVIII tal-1993 dwar il-minjieri ("l-Att dwar il-Minjieri"), soġġett għall-kundizzjonijiet li ġejjin. Il-Ministru se jippubblika s-sejħa għall-offerti, għall-aġġudikazzjoni tal-offerti u għall-konklużjoni tal-kuntratt ta' konċessjoni b'kooperazzjoni mal-Uffiċċju Ungeriż għall-Minjieri u l-Ġeoloġija (Magyar Bányászati és Földtani Hivatal) skont l-Att dwar il-Konċessjonijiet u l-Att dwar il-Minjieri. L-offerti li jissodisfaw l-ispeċifikazzjonijiet tas-sejħa għall-offerti se jiġu evalwati minn Kumitat ta' Evalwazzjoni mwaqqaf mill-Ministru. Il-lingwa tal-proċedura tas-sejħa għall-offerti hija l-Ungeriż. Għall-finijiet tat-twettiq tal-attività soġġett għall-konċessjoni, bl-użu tar-riżorsi proprji tiegħu, l-offerent li jiffirma l-kuntratt tal-konċessjoni ("id-Detentur tal-Konċessjoni") fi żmien 90 jum mill-iffirmar, irid iwaqqaf kumpanija bl-uffiċċju rreġistrat tiegħu fl-Ungerija ("il-Kumpanija ta' Konċessjoni"), id-Detentur tal-Konċessjoni jrid ikollu l-maġġoranza tal-ishma, l-interessi tan-negozju u d-drittijiet ta' votazzjoni fil-kumpanija fil-ħin li din titwaqqaf u sakemm iddum, u, bħala l-proprjetarju għandu jinfurza r-rekwiżiti speċifikati fil-kuntratt ta' konċessjoni fi ħdan il-Kumpanija tal-Konċessjoni. Il-Kumpanija tal-Konċessjoni se tgawdi d-drittijiet u se tkun soġġetta għall-obbligi tal-kuntratt ta' konċessjoni bħala l-operatur tal-minjieri. It-tul ta' żmien tal-konċessjoni: Perjodu ta' 20 sena mid-dħul fis-seħħ tal-kuntratt ta' konċessjoni; il-perjodu oriġinali jista' jiġi estiż darba mingħajr l-ebda sejħa oħra għall-offerti, għal massimu ta' nofs it-tul ta' żmien oriġinali tiegħu jekk id-Detentur tal-Konċessjoni u l-Kumpanija tal-Konċessjoni jkunu kkonformaw fil-ħin mal-obbligi kollha tagħhom skont il-kuntratt. Id-dejta dwar iż-żona magħżula għall-konċessjoni: Il-koordinati tal-punt tal-fruntiera li jiddelimitaw iż-żona magħżula għall-konċessjoni huma disponibbli fis-Sistema tal-Projezzjoni Uniformi Nazzjonali billi wieħed jikklikkja fuq "Koncesszió" fuq is-sit elettroniku tal-Uffiċċju Ungeriż għall-Minjieri u l-Ġeoloġija (www.mbfh.hu) u fuq is-sit elettroniku tal-Ministeru għall-Iżvilupp Nazzjonali (www.kormany.hu/hu/nemzeti-fejlesztesi-miniszterium). Miżata minima netta tal-konċessjoni: HUF 192 000 000 (mija tnejn u disgħin miljun forint) flimkien mal-VAT, imma tista' tiddaħħal offerta għal ammont fiss akbar fil-proċedura tas-sejħa għall-offerti. Hekk kif jiġi ppubblikat ir-riżultat, l-offerent rebbieħ għandu jħallas il-miżata tal-konċessjoni għal dak l-ammont, skont il-mod u sad-data speċifikata fil-kuntratt ta' konċessjoni. Il-parteċipazzjoni fil-procedura tas-sejħa għall-offerti ta' konċessjoni hija soġġetta għall-ħlas ta' miżata għall-parteċipazzjoni ta' HUF 10 000 000 (għaxar miljun forint) flimkien mal-VAT; dan l-ammont għandu jitħallas skont il-mod speċifikat fid-Dokument tal-Offerta. Minbarra li jħallsu l-miżata tal-parteċipazzjoni, biex l-offerti tagħhom ikunu validi l-offerenti jridu jippreżentaw garanzija tal-offerta ta' HUF 50 000 000 (ħamsin miljun forint), sal-jum ta' qabel id-data tal-iskadenza tas-sottomissjoni tal-offerti, bħala garanzija li l-offerta hija vinkolanti. Il-garanzija tal-offerta mħallsa tiġi kkonfiskata mill-Awtorità Kontraenti jekk l-offerent jirtira jew jekk l-offerent jirnexxilu jikseb il-kuntratt iżda mbagħad ma jikkonkludix il-kuntratt jew jonqos milli jħallas il-prezz tal-konċessjoni offrut, għall-ammont, skont il-mod u sad-data tal-iskadenza stipulati fil-kuntratt. Il-garanzija tal-offerta għandha titħallas skont il-mod speċifikat fid-Dokument tal-Offerta. Ir-rata tar-royalty tal-minjieri pagabbli fuq il-bażi tal-kuntratt ta' konċessjoni se tkun 19 % skont id-deċiżjoni tal-Ministru; tista' tiddaħħal offerta għal royalty tal-minjieri ogħla fil-proċedura tas-sejħa għall-offerti, li jekk tiġi miftiehema tiġi rreġistrata fil-kuntratt ta' konċessjoni u għandha titħallas għat-tul ta' żmien tal-konċessjoni. Il-kundizzjonijiet legali, finanzjarji, tekniċi u kundizzjonijiet u informazzjoni oħra dwar il-proċedura tas-sejħa għall-offerti jinsabu fid-Dokument tal-Offerta. Id-Dokument tal-Offerta jista' jinġabar mill-Uffiċċju għas-Servizz tal-Klijenti tal-Uffiċċju Ungeriż għall-Minjieri u l-Ġeoloġija (Columbus utca 17-23, 1145 Budapest; telefown: +36 13012900) fil-jiem tax-xogħol bejn it-8:00 ta' filgħodu u s-2:00 ta' waranofsinhar sal-jum ta' qabel l-iskadenza tas-sottomissjoni fuq preżentazzjoni ta' prova dokumentarja adegwata li l-prezz tax-xiri tad-Dokument tal-Offerta jkun tħallas. L-Uffiċċju Ungeriż għall-Minjieri u l-Ġeoloġija se jagħti ċertifikat f'ismu lix-xerrej, biex jikkonferma li rċieva d-Dokument tal-Offerta. Biex jiġi kkuntattjat u biex jirċievi l-komunikazzjonijiet, meta jixtri d-Dokument tal-Offerta, ix-xerrej għandu wkoll jissottometti Karta ta' Identifikazzjoni tal-Offerent tal-Konċessjoni, li tista' titniżżel mis-sit tal-Internet tal-Uffiċċju Ungeriż għall-Minjieri u l-Ġeoloġija (www.mbfh.hu — billi wieħed jikklikkja fuq l-opzjoni "Koncessziós pályázatok közzététele" ["Divulgazzjoni tal-offerta ta' konċessjoni"] taħt "Koncesszió"). Il-prezz tax-xiri tad-Dokument tal-Offerta huwa HUF 100 000 (mitt elf forint) flimkien mal-VAT, li għandu jitħallas bi trasferiment fil-kont Nru 10032000-01417179-00000000 tal-Uffiċċju Ungeriż għall-Minjieri u l-Ġeoloġija. Il-messaġġ li jakkumpanja t-trasferiment irid jagħti l-kodiċi BATGTDV u l-isem tal-persuna li qed tixtri d-Dokument tal-Offerta. Il-prezz tax-xiri tad-Dokument tal-Offerta ma jistax jitħallas fi flus u ma jiġix rimborżat la parzjalment u lanqas b'mod sħiħ. L-offerti jistgħu jitressqu biss minn persuni li jkunu xtraw id-Dokument tal-Offerta u li jkunu ħallsu kemm il-miżata tal-parteċipazzjoni kif ukoll il-garanzija tal-offerta. L-offerti għandhom jiġu sottomessi personalment fit-30 ta' Settembru 2014 bejn l-10:00 u n-12:00 fl-uffiċċju tas-Servizz mal-Klijenti tal-Uffiċċju Ungeriż għall-Minjieri u l-Ġeoloġija (indirizz: Columbus utca 17-23, 1145 Budapest) bl-Ungeriż, kif speċifikat fid-Dokument tal-Offerta. Hekk kif tiġi sottomessal-offerta, hija ssir vinkolanti fuq l-offerent u tibqa' vinkolanti sakemm tintemm il-proċedura tas-sejħa għall-offerti. L-offerenti ma jistgħux ma jaċċettawx ir-responsabbiltà jekk jonqsu milli josservaw il-kundizzjonijiet tal-offerta tagħhom. Il-Ministru jirriżerva d-dritt li jiddikjara li l-proċedura tas-sejħa għall-offerti għall-konċessjoni ma rnexxitx. Jekk il-proċedura tas-sejħa għall-offerti ma tirnexxix, ma tista' titressaq l-ebda pretensjoni kontra l-Ministru, l-Istat Ungeriż irrappreżentat mill-Ministru, jew mill-Ministeru għall-Iżvilupp bħala l-post tax-xogħol tal-Ministru. L-offerent rebbieħ jakkwista d-dritt esklussiv għall-ipprospettar, l-esplorazzjoni u l-produzzjoni tal-idrokarburi fiż-żona magħżula għall-konċessjoni għat-tul ta' żmien tal-konċessjoni permezz tal-Kumpanija tal-Konċessjoni, mwaqqfa b'mod obbligatorju għal dak l-iskop. Ladarba ssir finali u infurzabbli d-deċiżjoni li tistabbilixxi s-sit tal-minjiera, id-dritt tal-konċessjoni fiż-żona għall-ipprospettar se jkun limitat għaż-żona tas-sit tal-minjieri. Kull offerent jista' jissottometti offerta waħda biss. Il-limitu taż-żmien għall-aġġudikazzjoni tal-offerti ta' konċessjoni: 90 jum mill-iskadenza tas-sottomissjoni tal-offerti. L-Awtorità Kontraenti se tiżgura kundizzjonijiet ugwali u mhi se tapplika l-ebda kriterju preferenzjali. Il-kriterji għall-aġġudikazzjoni tal-offerta: Il-kriterji tal-valutazzjoni dwar il-kontenut tal-Programm ta' Xogħol ta' Riċerka soġġett għall-konċessjoni: it-tfassil ta' programm li jimmira għall-massimu ta' pprospettar tal-idrokarburi u li jfittex it-twettiq tal-prospettar b'mod kemm jista' jkun komprensiv u fuq firxa kemm jista' jkun wiesgħa fis-sit tal-konċessjoni; l-ammont allokat għar-riċerka; it-tul ta' żmien ippjanat għar-riċerka; il-kwantità pproġettata tal-idrokarburi li jistgħu jiġu prodotti, kemm huma aġġornati s-soluzzjonijiet tekniċi previsti, il-miżuri previsti għall-protezzjoni tal-ambjent u għall-prevenzjoni u t-tnaqqis tal-ħsara matul ix-xogħol soġġett għall-konċessjoni. Il-kriterji tal-valutazzjoni dwar il-kapaċità tal-offerent li jwettaq il-kuntratt ta' konċessjoni: il-pożizzjoni finanzjarja tal-offerent, id-disponibbiltà tar-riżorsi li hemm bżonn biex jiġi ffinanzjat ix-xogħol li għandu jitwettaq skont il-konċessjoni, u l-proporzjon ta' dan li jkun ġie allokat minn riżorsi proprji, il-valur totali tax-xogħol imwettaq b'konnessjoni ma' minjieri tal-idrokarburi fit-tliet snin ta' qabel is-sejħa għall-offerti. Il-kriterji ta' valutazzjoni li għandhom x'jaqsmu mal-obbligi ta' pagament meħuda fil-kuntratt ta' konċessjoni: il-miżura netta tal-konċessjoni offruta 'l fuq mill-miżura minima tal-konċessjoni stabbilita mill-Ministru, l-ammont li bih ir-royalty tal-minjieri jissupera r-royalty minimu tal-minjieri stabbilit mill-Ministru. Il-kriterji tal-aġġudikazzjoni dettaljati u l-leġiżlazzjoni li tirregola l-proċedura tal-awtorizzazzjoni tax-xogħol ta' konċessjoni u kif għandu jsir u jitlesta huma speċifikati fid-Dokument tal-Offerta. Il-kuntratt tal-konċessjoni Il-kuntratt tal-konċessjoni għandu jiġi konkluż fi żmien 60 jum wara li jitħabbar ir-riżultat. Dan il-limitu ta' żmien jista' jiġi estiż mill-Ministru darba biss, b'massimu ta' 60 jum. L-offerent rebbieħ huwa intitolat li jwettaq l-attività ekonomika esklussiva kkontrollata mill-istat (l-ipprospettar, l-esplorazzjoni u l-produzzjoni ta' idrokarburi f'żona delimitata), permessa skont il-konċessjoni għat-tul ta' żmien tal-konċessjoni skont il-leġiżlazzjoni rilevanti u l-kuntratt tal-konċessjoni. L-abbozz tal-kuntratt tal-konċessjoni huwa anness mad-Dokument tal-Offerta. L-informazzjoni dwar il-proċedura tal-offerti tista' tinkiseb esklussivament bl-Ungeriż, bil-miktub wara li jkun inxtara d-Dokument tal-Offerta, skont il-mod stipulat fid-Dokument tal-Offerti; it-tweġibiet se jsiru disponibbli għall-partijiet kollha mill-Uffiċċju Ungeriż għall-Minjieri u l-Ġeoloġija billi jintuza l-indirizz elettroniku indikat fuq il-Karta tal-Identifikazzjoni tal-Offerent sottomessa meta nxtara d-Dokument tal-Offerta. Budapest, Ġunju 2014. L-Uffiċċju Ewropew għas-Selezzjoni tal-Persunal (EPSO) qed jorganizza l-kompetizzjoni ġenerali li ġejja: EPSO/AST/133/14 — TEKNOLOĠIJI TAL-INFORMAZZJONI U TAL-KOMUNIKAZZJONI (ICT) (AST 3) Għal aktar tagħrif ikkonsulta l-websajt tal-EPSO http://blogs.ec.europa.eu/eu-careers.info/. L-attivitajiet kummerċjali tal-impriżi konċernati huma: Il-Kummissjoni tistieden lill-partijiet terzi interessati biex iressqu l-kummenti li jista' jkollhom dwar l-operazzjoni proposta lill-Kummissjoni. Il-kummenti għandhom jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni bil-faks (+32 22964301), bl-email lil COMP-MERGER-REGISTRY@ec.europa.eu jew bil-posta, bin-numru ta' referenza M.7188 — Remondis Nederland/SITA Recycling Services/JV f'dan l-indirizz: L-attivitajiet kummerċjali tal-impriżi konċernati huma: Wara analiżi preliminari, il-Kummissjoni Ewropea tqis li t-tranżazzjoni notifikata tista' taqa' fil-kamp ta' applikazzjoni tar-Regolament dwar l-Għaqdiet. Iżda d-deċiżjoni finali dwar dan il-punt hija riżervata. Il-Kummissjoni Ewropea tistieden lill-partijiet terzi interessati sabiex jissottomettu l-kummenti li jista' jkollhom dwar l-operazzjoni proposta lill-Kummissjoni Ewropea. Il-kummenti jridu jaslu għand il-Kummissjoni Ewropea mhux aktar tard minn għaxart ijiem mid-data ta' din il-pubblikazzjoni. Il-kummenti jistgħu jintbagħtu lill-Kummissjoni Ewropea bil-faks (+32 22964301) jew bl-e-Mail lil COMP-MERGER-REGISTRY@ec.europa.eu jew bil-posta, bin-numru ta' referenza M.7216 — Reggeborgh / Argos Energy Group, f'dan l-indirizz: L-attivitajiet kummerċjali tal-impriżi konċernati huma: Il-Kummissjoni tistieden lill-partijiet terzi interessati biex iressqu l-kummenti li jista' jkollhom dwar l-operazzjoni proposta lill-Kummissjoni. Il-kummenti għandhom jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni bil-faks (+32 22964301) bl-email lil COMP-MERGER-REGISTRY@ec.europa.eu jew bil-posta, bin-numru ta' referenza M.7301 — msieħba tal-PAI / Euro Media Group, f'dan l-indirizz: Klassi 1.2. Prodotti tal-laħam (imsajrin, immellħin, affumikati, eċċ.) Is-"Salama da sugo" huwa prodott magħmul minn taħlita ta' laħmijiet tal-majjal, li jiġu aromatizzati u jitqiegħdu fil-bużżieqa tal-awrina naturali tal-ħanżir qabel it-tnixxif u l-maturazzjoni. Jinbiegħ bħala prodott mhux ipproċessat jew, wara li jiġi trattat bis-sħana, bħala prodott ipproċessat u lest għall-konsum. Is-"Salama da sugo" wara l-maturazzjoni jiżen bejn 700 u 1 400 gramma; għandu forma sferika bħal bettieħa u jkun marbut bi spaga f'6/8 biċċiet u b'faxxa orizzontali fin-nofs; il-wiċċ ta' barra jkun irregolari, miksi bi traċċi tal-moffa li tinħoloq b'mod naturali waqt il-fażi ta' maturazzjoni. Fuq ġewwa l-prodott għandu lewn li jagħti fir-roża, li jiġi mill-maturazzjoni tal-biċċiet imqattgħin tad-dgħif u x-xaħam flimkien ma' proporzjon kbir ta' nbid u jkollu konsistenza soda u kompatta. Ir-riħa hija aromatika, pikkanti u persistenti. Il-kontenut massimu tal-ilma huwa ta' 30 %; il-kontenut massimu tax-xaħam huwa ta' 50 % (± 5 %) u l-kontenut massimu tal-proteina huwa ta' 20 % (± 5 %). Il-proporzjon ta' kollaġen/proteina huwa ta' 10 g/100 g (± 3 g). Il-prodott imsajjar għandu lewn kannella skur, riħa intensa u aromatika ħafna, togħma bnina u qawwija b'persistenza finali twila u l-konsistenza tiegħu hija ratba u ramlija. Is-Salama da sugo huwa magħmul minn laħmijiet tal-majjal biss, bil-qatgħat u l-proporzjonijiet li ġejjin: għonq: 25 % (± 15), raqba: 25 % (± 15 %), żaqq: 25 % (± 15), spalla: 20 % (± 15), ilsien: 3 % (± 2), fwied: 2 % (± 1). Jista' jkollu wkoll biċċiet imqatta' minn taħt l-ispalla fil-proporzjon li ġej: 25 % (± 15 %). Barra minn hekk, għal kull kg laħam, għandu jkun hemm 15 cl (± 5 cl) inbid aħmar. L-inbejjed li jistgħu jintużaw huma: Fortana, Merlot del Bosco Eliceo, Sangiovese di Romagna, Lambrusco u Refosco. Għandu jintuża bżar iswed imqatta' f'biċċiet u/jew mitħun: 2,5 g (± 0,50 g); melħ tal-baħar oħxon: 26 g (± 4 g). Ingredjenti oħra fakultattivi huma l-kannella, in-noċemuskata u l-imsiemer tal-qronfol, li jistgħu jiżdiedu flimkien jew individwalment u fil-proporzjon ta' 0,75 g (± 0,50 g) għal kull kg laħam; brandi, grappa jew rum miżjuda individwalment bħala sostitut parzjali tal-inbid aħmar, fil-proporzjon ta' 1 cl għal kull kg laħam. L-għalf tal-ħnieżer għall-produzzjoni tas-"Salama da sugo" għandu jkun f'forma ta' togħlija jew tgħasida u jkollu ammont ta' materja niexfa ta' mhux inqas minn 45 % tat-total sa 80 kg ta' piż ħaj u mhux inqas minn 55 % tat-total fil-fażi tat-tismin. Ix-xorrox tal-ħalib (prodott sekondarju tal-baqta) u x-xorrox tal-butir (prodott sekondarju tal-produzzjoni tal-butir) ma għandhomx jaqbżu l-15-il litru r-ras kull ġurnata. Il-fażijiet tal-produzzjoni tas-Salama da sugo li għandhom isiru fiż-żona identifikata fil-punt 4 huma: it-tirqim, it-tħin, l-għaġna, it-tqegħid fil-bużżieqa tal-awrina tal-ħanżir, l-irbit, it-tnixxif u l-maturazzjoni; u fil-każ tas-"Salama da sugo" imsajjar, anke t-trattament bis-sħana wara l-maturazzjoni. Il-prodott jitqiegħed fis-suq sħiħ. Jekk il-prodott ikun ġie ttrattat fis-sħana fi tqartis ssiġillat, ikun jista' jitqiegħed fis-suq anke mqatta' f'biċċiet, diment li jkun diġà tqatta' qabel it-trattament fis-sħana. B'hekk jiġu evitati r-riskji għall-iġjene u organolettiċi li jirriżultaw mit-tibdil fit-temperatura u mill-umdità. Iż-żona tal-produzzjoni, l-ikkondizzjonar u l-ippakkjar tas-"Salama da sugo" tinkludi t-territorju tal-provinċja ta' Ferrara, minbarra l-muniċipalitajiet ta' Goro, Codigoro, Lagosanto u Comacchio. L-abbundanza ta' ilma fiż-żona affettwat u għadha taffettwa l-livell ta' umdità relattiva lokali. Il-livell ta' umdità huwa għoli ħafna kemm fil-livelli minimi kif ukoll fil-livelli massimi, fil-valuri assoluti u anke meta mqabbel mal-provinċji ġirien, kif jidher mid-dejta storika tar-reġjun Emilia Romagna. Din is-sitwazzjoni ambjentali ddeterminat l-oriġini u t-tixrid tal-impjanti għall-ipproċessar tal-majjal, li għal raġunijiet ta' iġjeni jeħtieġu disponnibbiltà kbira ta' ilma, filwat li l-klima umida tiffavorixxi maturazzjoni mill-iprem tal-prodotti ipproċessati. Minħabba f'hekk, matul is-snin ġew ikkonsolidati kompetenzi speċifiċi li saru parti sħiħa mill-metodu tradizzjonali tal-produzzjoni tas-"Salama da sugo". Il-kompetenza tal-operaturi, li baqgħu jirrispettaw il-prattiki konsolidati, tispikka b'mod partikolari f'ċerti operazzjonijiet ewlenin: it-tirqim tal-laħmijiet, l-għażla tal-qatgħat l-iktar adattati, it-tqattigħ differenzjat, it-tqegħid manwali fil-bużżieqa tal-awrina tal-ħanżir, kif ukoll is-sistema oriġinali ta' rbit tal-prodott. Is-"Salama da sugo" huwa prodott uniku u differenti minn laħmijiet ipproċessati oħra fil-kompożizzjoni tiegħu: jinkludi tipi differenti ta' laħmijiet tal-majjal, inbid jew likuri u ħwawar, fid-dehra: il-lewn tat-taħlita u l-forma partikolari bħal bettieħa marbuta f'6/8 biċċiet, li tidher ukoll fil-logo li jidentifika s-"Salama da sugo", fil-karatteristiċi organolettiċi: ratba u ramlija, varjetà wiesgħa ta' komposti aromatiċi, meraq li jegħreq minn ġol-bużżieqa tal-awrina. Il-prodott oriġina fi żmien ir-Rinaxximent, meta d-Duki ta' Este, li dak iż-żmien kienu jiggvernaw it-territorju ta' Ferrara, kienu jagħtu importanza kbira lill-pjaċir relatat mal-ikel. Il-forma partikolari bħal bettieħa marbuta f'6/8 biċċiet u b'faxxa orizzontali fin-nofs ukoll oriġinat fl-istess perjodu, u tidher ukoll fiċ-ċeramika tal-korti ta' Ferrara ta' dak iż-żmien. Il kompetenzi speċifiċi ta' dak it-territorju jidhru b'mod partikolari fil-fażijiet tal-produzzjoni tal-prodott. Uħud minnhom huma karatteristiċi ħafna għax għadhom isiru b'mod manwali ħafna (it-tirqim tal-laħmijiet, it-tqegħid fil-bużżieqa tal-awrina u l-irbit) jew b'għajn esperta (l-evalwazzjoni tal-maturazzjoni ideali tal-prodott). It-taħlita ta' ingredjenti ukoll tagħti karatteristiċi partikolari lill-prodott: il-lewn tat-taħlita (li jirriżulta mill-użu tal-fwied imħallat mal-inbid jew l-likuri) u l-formazzjoni tal-meraq (li jirriżulta mill-użu ta' qatgħat bħall-għonq, ir-raqba, iż-żaqq u l-ispalla, li fihom komponenti tax-xaħam li jinħallu malajr, u mill-użu ta' indib jew likuri). Il-profil organolettiku tas-"Salama da sugo" jirriżulta minn qatgħat tal-laħam ġelatinużi li jagħmluh artab u ramli. Ir-riħa u t-togħma huma karatterizzati minn varjetà wiesgħa ta' komposti aromatiċi u jirriżultaw mill-użu oriġinali ta' inbid u ħwawar flimkien mat-trasformazzjoni tal-partijiet tax-xaħam, kif ukoll mill-maturazzjoni li ssir f'kundizzjonijiet ambjentali speċifiċi. Il-meraq li jegħreq mill-bużżieqa tal-awrina waqt it-tisjir jirriżulta minn proporzjoni ta' inbid jew likuri li ma jkunux evaporaw u li jiġu aromatizzati mill-ħwawar. Il-klima tat-territorju, minbarra ż-żona kostali li hija affettwata minn arja mielħa, għandha benefiċċji fuq il-maturazzjoni tas-"Salama da sugo" u għaldaqstant anke fuq il-karatteristiċi organolettiċi minħabba li tiżgura tinxif ħafif u gradwali matul il-ħin kollu tal-maturazzjoni, fil-wiċċ ta' barra kif ukoll fil-qalba tal-prodott, li jibqa' artab u kumpatt b'mod uniformi. Din is-sitwazzjoni ambjentali hija ukoll ideali għall-iżvilupp tal-flora batterika partikolari li tinħoloq fil-wiċċ tal-prodott u li tikkontribwixxi għall-formazzjoni tal-aroma tiegħu. Barra minn hekk, fiż-żona tal-produzzjoni jsiru ħafna fieri u avvenimenti folkloristiċi ddedikati lis-"Salama da sugo" li jikkonfermaw ir-rabta tiegħu mat-territorju, fosthom hemm dawk ta' Guarda Ferrarese u ta' Buonacompra (fl-aħħar ta' Lulju); din tal-aħħar ilha ssir mill-1974 u tiċċelebra l-konsum tal-prodott marbut mal-ħsad tal-qanneb, li għal ħafna sekli kien prodott tipiku lokali. Din l-Amministrazzjoni nediet il-proċedura nazzjonali ta' oġġezzjoni għall-approvazzjoni tal-Indikazzjoni Ġeografika Protetta "Salama da sugo" fil-Gazzetta Uffiċjali tar-Repubblika Taljana Nru. 272 tal-21/11/2012.